Injil Barnabas Bukan Injil Asli

Baru-baru ini, kita dikejutkan dengan beberapa artikel berkenaan “Penemuan Injil Asli berusia 1,500 tahun di Turki”. “Injil” itu dinamakan sebagai Injil Barnabas. Ramai juga netizen mengatakan itulah Injil yang diwahyukan Allah kepada Nabi Isa suatu ketika dahulu. Kenyataan ini adalah kurang tepat kerana beberapa faktor yang bakal diperjelaskan.

Sebelum melangkah jauh, perlu diperjelaskan salah faham berkenaan maksud sebenar Injil. Bagi mengelakkan kekeliruan, al-Faqir gunakan istilah INJIL bagi mewakili wahyu yang diterima Nabi Isa dari Allah manakala istilah GOSPEL bagi mewakili “Injil” yang sering kita salah faham selama ini.

Sesungguhnya menurut al-Quran, Injil adalah wahyu Allah kepada Nabi Isa yang di dalamnya mengandungi :-

1) Hukum-hakam asal Taurat yang telah diseleweng/diperselisihkan oleh para pendeta Yahudi. Dalam al-Quran menyebut bahawa nabi Isa yang dikurniakan Injil adalah diutuskan untuk menegakkan semula ajaran Taurat dan menjawab perselisihan para pendeta Yahudi.

2) Ilmu-Ilmu Hikmah. Ilmu-ilmu ini penting buat masyarakat Yahudi pada ketika itu agar dijadikan panduan untuk meneruskan survival kerana mereka sedang hidup dalam cengkaman kuasa politik Rom dan perpecahan serius mazhab-mazhab pendeta Yahudi. Al-Quran menjelaskan bahawa Nabi Isa diutuskan dengan Kitab dan Hikmah.

3) “Ramalan” (perkhabaran) mengenai kedatangan Nabi Akhir Zaman agar Bani Israel kelak dapat menerima kedatangan baginda dengan hati terbuka. Al-Quran menjelaskan bahawa Nabi Isa telah memberitahu kepada bani Israel perihal kedatangan Ahmad (Nabi Muhammad) yang kini dialih bahasa menjadi Periclytos.

Injil diberikan kepada Nabi Isa, kemudian baginda mengajarkan isi kandungannya kepada Hawariyyun dan menceritakan secara umum kepada Bani Israel. Oleh itu, isi kandungan Injil ini dicatat oleh para pendengar secara Bahasa Pindah bak nota-nota buat simpanan peribadi atau hanya disemat dalam hafalan. Namun, teks asli Injil seperti mana yang diterima oleh Nabi Isa sebenarnya telah pupus. Oleh itu, jika kita hendak mengetahui kesan jejak kandungan Injil yang mungkin masih lagi tercatat, maka kita perlu mengkajinya dalam taburan GOSPEL.

Gospel yang dianggap sebagai “Injil” ini sebenarnya adalah sebuah buku biografi (riwayat hidup) nabi Isa. Melalui Gospel yang mengandungi riwayat hidup baginda inilah kita boleh menjejak dan mengutip beberapa isi kandungan Injil yang telah Nabi Isa ajarkan kepada pengikut baginda.

Hawariyyun yang masih hidup setelah sepeninggalan nabi Isa menyebarkan riwayat hidup nabi Isa kepada masyarakat sekitar. Bani Israel yang mengikut nabi Isa dan hawariyyun baginda kemudiannya mewariskan ajaran serta cerita nabi Isa secara turun temurun kepada generasi seterusnya.

Hal ini berlaku hinggalah ke zaman penulisan Gospel sekitar seawal tahun 150 masihi selepas “pemergian” nabi Isa (ke langit). Sehingga kini, kita tidak tahu siapa sebenarnya penulis kepada Gospel-Gospel tersebut. Para penulis Gospel hanya menulis dan mencatatkannya atas nama hawariyun baginda sebagai sandaran. Hawariyun jika menurut tradisi Kristian disebut sebagai Apostle (konsep kerasulan Kristian) atau disciple (murid-murid Isa).

Oleh itu, muncullah pelbagai jenis Gospel mengikut periwayatan masing-masing. ada 4 buah gospel yang diakui sah oleh seluruh gereja Kristian kini iaitu Gospel Matthew, Gospel Mark, Gospel Luke dan Gospel John. Gospel Matthew, Mark dan Luke dikenali sebagai himpunan Gospel Synoptik kerana jalan ceritanya lebih kurang sama walau ada beberapa isinya kelihatan bercanggah antara satu sama lain.

Gospel John tidak disenaraikan sebagai Synoptik walaupun turut diakui sah kerana isinya terlalu berlainan dari 3 Gospel yang lain. Gaya Bahasa Gospel John juga agak “berbunga” berbanding 3 Gospel lain yang kelihatan agak “lurus”.

Selain 4 Gospel ini, terdapat banyak lagi Gospel lain yang disenaraikan sebagai “Gospel-Gospel Terlarang” iaitu tidak diakui oleh majlis gereja sewaktu dunia Roman menaungi gereja Kristian sebagai Gospel yang sahih. Sekitar puluhan bahkan ratusan lagi Gospel yang ada sekitar 300 tahun selepas zaman nabi Isa antaranya seperti Gospel Maryam, Gospel Peter, Gospel James, Gospel Thomas dan lain-lain. Masing-masing memiliki periwayatan, jalan cerita dan gaya bahasa tersendiri bagi merakamkan sejarah hidup Nabi Isa sepanjang perjuangan baginda menyebar luaskan isi ajaran Injil asli.

Begitu juga “Injil” Barnabas yang diperjudulkan dalam artikel ini. Gospel Barnabas juga mempunyai kisah nabi Isa versi tersendiri. Antara sebab Gospel Barnabas dianggap sebagai “Injil Asli” oleh sebahagian netizen adalah hanya kerana Gospel Barnabas mencatatkan bahawa nabi Isa tidak disalib sebaliknya diangkat ke langit.

Atas sebab persamaan kisah hidup nabi Isa versi Gospel Barnabas dengan ayat al-Quran, maka terus ia dianggap sebagai “Injil Asli”. Sebenarnya, jika kita terjumpa dan mengkaji gospel-gospel lain, berkemungkinan juga untuk kita jumpa banyak lagi versi gospel yang turut menceritakan kisah nabi Isa diangkat ke langit.

Tidak bermakna hanya dengan satu plot yang memiliki persamaan ini terus kita menganggap ianya adalah Injil Asli yang dikhabarkan dalam al-Quran. Mungkin Gospel Barnabas tidak meriwayatkan kisah Hawariyun meminta makanan dari langit namun diriwayatkan dalam gospel yang lain pula.

Apa yang pasti, dalam Injil yang diwahyukan, sudah tentu tidak akan tertulis pengakhiran nabi Isa yang diangkat ke langit melainkan ianya ditulis oleh orang yang hidup sesudah zaman nabi Isa. Ini kerana kandungan Injil bukanlah datang untuk menceritakan kisah hidup nabi Isa kepada bani Israel yang sememangnya hidup bersama nabi Isa.

* Artikel ini ditulis untuk memberi pencerahan mengenai sejarah khusus untuk bacaan orang Islam sahaja namun terbuka juga untuk tatapan bukan Islam. Tiada unsur-unsur penghinaan buat rakan-rakan yang menganut agama Kristian sebaliknya rakan-rakan Kristian bebas untuk berpegang kepada ajaran Mazhab Gereja masing-masing dalam hal Gospel.

#KitabTamadunYahudi


Laksamana Yang Cuba Meminjam Peluru Dari Musuh Selepas 14 Jam Bertempur

Pada tanggal 12 November 1720, Peter Tordenskjold meninggal dunia dalam satu pertandingan lawan pedang. Namanya mungkin kedengaran biasa-biasa saja bagi kebanyakan orang, tapi dia merupakan salah seorang pahlawan nasional di negara Denmark dan Norway — dua negara yang pernah bersatu suatu ketika dahulu.

Namanya dijulang dalam banyak lagu-lagu popular dan kenangannya diabadikan dalam bentuk tugu peringatan, nama jalan, buku, filem dan bahkan perayaan festival, malahan ada kapal tentera laut moden Denmark dan Norway dinamakan bersempena dengan namanya. Namanya juga disebut dalam lagu kebangsaan Denmark.

Peter Jansen Wessel (Tordenskjold adalah nama gelaran yang diberikan kepadanya pada tahun 1716) dilahirkan di Trondheim pada bulan Oktober 1690. Pada waktu itu kota tersebut merupakan sebahagian dari wilayah kerajaan Dano-Norway, juga dikenali sebagai Oldenburg setelah dinasti yang tiada kuasa mutlak (titular) menaiki takhta sejak tahun 1448.

Kesatuan negara itu turut merangkumi duchy Schleswig dan Holstein, serta wilayah yang bergantung (Iceland, Kepulauan Faroe dan Greenland) dan negeri-negeri ja.jahan (Antille Denmark, Pantai Emas Denmark Afrika, Kepulauan Nicobar Asia dan kota-kota India di Serampore dan Tharangambadi), telah dibentuk pada tahun 1536 sebagai kesan dari cubaan yang gagal untuk menggabungkan negara-negara Scandinavia, Kesatuan Kalmar tahun 1397.

Penyatuan gagal kerana para bangsawan Sweden yang mencurigai kedudukan dominan yang dimiliki Denmark adalah berkat hakikat yang mahkota tetap di tangan Ratu Margrethe I, akhirnya menarik diri pada tahun 1521, meninggalkan rakan kongsi mereka itu sendirian dan melantik raja mereka sendiri, Gustav Vasa.

Sweden dan Denmark terlibat dalam konf.lik berse.njata antara tahun 1611 dan 1613 kerana merebut kawalan kuasa komersial di Baltik dan kemudian Per.ang Tiga Puluh Tahun semakin mengeruhkan hubungan mereka, meninggalkan Sweden sebagai satu kuasa yang bangkit menjadi kuasa dominan di Eropah Utara.

Kerajaan Denmark-Norway melalui tahun-tahun yang getir, dikalahkan berulang kali oleh musuh mereka dari utara dalam pertembungan yang berlaku secara berturut-turut. Ini mengakibatkan mereka dilemahkan dari dalam yang membuka jalan perubahan ke arah monarki mutlak di bawah Christian V, yang dibina melalui sistem Lex Regia 1665 sehingga merugikan peranan semak imbang yang hingga saat itu dimainkan oleh Riksrad (Dewan Kerajaan).

Pada tahun 1675, Denmark mengambil kesempatan terhadap situasi Sweden yang sedang melemah dalam Per.ang Perancis-Belanda dengan menyer.ang mereka, ia bertujuan untuk merebut kembali wilayah Scania yang dirampas sebelum itu. Tapi rancangan itu tak berjalan lancar dan status quo dikembalikan.

Dalam konteks inilah Wessel dilahirkan (kita guna nama panggilan ini dulu) sebagai anak kesepuluh seorang ahli perniagaan kaya yang juga seorang ahli majlis bandar. Walaupun menikmati kedudukan yang selesa, dia adalah seorang anak lelaki yang tak boleh duduk diam, gemar memberon.tak, sering bergaduh dan terus menimbulkan masalah kepada orang tuanya.

Contoh terbaik perangai nakalnya adalah pada tahun 1704, ketika dia masih remaja, dia memalsukan identitinya untuk menaiki kapal per.ang dan tiba di Copenhagen di mana dia cuba memasuki akademi tentera laut. Dia tak berjaya, tapi dia berkawan dengan seorang pendeta kerajaan yang bertanggungjawab mengatur penyertaan dia sebagai kru kapal yang berlayar ke Hindia Barat.

Begitulah cara dia memulakan hidup pelayarannya dengan melakukan perjalanan selama lima tahun di laluan segitiga Guinea (kini Ghana)-Caribbean-Denmark. Akhirnya, pada tahun 1709 dia memasuki akademi, dan sebagai seorang kadet dia melakukan perjalanan lain melalui Hindia Timur sehinggalah pada tahun 1711 dia menerima jawatan leftenan kedua yang ditugaskan di kapal frigat Postillon.

Di sana, dia berkawan dengan Baron Valdemar Løvendal, seorang laksamana Norway yang melihat masa depan pemuda itu cerah dan memberikan dia kuasa perintah di sebuah kapal penyelamat empat meriam bernama Ormen. Dengan kapal itu dia menyertai per.ang berterusan di mana Sweden terlibat dalam per.ang yang bermula pada tahun 1700 dan berlangsung hingga 1721.

Pada tahun 1712, pelindung Wessel mengamanahkan dia dengan sebuah kapal frigat 18 meriam bernama Løvendals Galej, tindakan ini dianggap mengabaikan pendapat laksamana yang menganggap Wessel terlalu impulsif.

Kemudian, keegoannya menyebabkan dia bertengkar dengan pegawai atasannya, lalu dia memohon dan memperoleh tugasan baru di Baltik di bawah perintah Laksamana Ulrik Christian Gyldenløve, seorang putera luar nikah Raja Christian V yang ada misi sokongan dari laut untuk pengepungan Stralsund bagi memutuskan saluran bekalan armada Sweden.

Dia tak perlukan banyak masa untuk menempa nama bagi dirinya sendiri dengan menyer.ang setiap kapal musuh yang dia temui tanpa mengira perbezaan saiz ukuran atau perse.njataannya kerana dia menghampiri dengan memakai panji-panji palsu dan memiliki kemampuan melarikan diri yang khusus dengan cepat jika ada sesuatu yang tak kena.

Dengan cara ini, Denmark membuatkan Sweden dan sekutu mereka (Inggeris dan Belanda) tertinggal jauh di belakang dan berulang kali mengganggu pengangkutan bekalan mereka. Wessel mencipta banyak kemenangan dan menjadi kapten leftenan, pada masa yang sama musuh menawarkan ganjaran besar untuk menangkap dia dengan menganggapnya sebagai tentera upahan secara praktik, ini dipersetujui oleh pelaut Denmark.

Mereka tidak senang hati dengan pertem.puran sebegitu, tapi mereka juga tak ada keberanian seperti Wessel. Bagaimanapun, ia terbukti berkesan kerana Raja Sweden Charles XII terpaksa meninggalkan agendanya untuk menyer.ang Norway.

Pada tahun 1714 salah satu episod yang tak pernah didengari dalam karier ketenteraan Wessel berlaku, sehinggakan dia terpaksa menghadapi hukuman ketenteraan untuk menentukan apakah tindakannya dalam pertem.puran melawan kapal per.ang musuh itu boleh diterima.

Pada penghujung bulan Julai, Løvendals Gallej sedang berlayar dari Lindesnes (sebuah perbandaran di selatan pantai Norway) dengan mengibarkan bendera Belanda semasa terserempak dengan kapal yang membawa bendera Britain. Kapal Britain itu adalah salah satu kapal yang Angkatan Laut Diraja telah lengkapkan dengan se.njata dan disediakan untuk Sweden secara khusus, ia adalah frigat 28 meriam bernama De Olbing Galley yang di bawah perintah seorang kapten Inggeris bernama Bactmann.

Kedua-dua kapal ini saling mendekati dengan penuh waspada, dan apabila masanya tiba, kapal di bawah perintah Wessel bertindak menaikkan bendera mereka yang sebenar dan musuhnya bertindak balas dengan melepaskan tem.bakan.

Setelah saling berbalas tem.bakan meriam sepanjang hari, waktu malam pun menjelma, De Olbing Galley cuba melarikan diri tapi gagal. Keesokan harinya, konfrontasi itu diteruskan semula.

Selama 14 jam kedua buah kapal itu saling membe.dil dan kedua-duanya juga telah mengalami kerosakan yang besar dalam proses tersebut. Tapi isu yang dihadapi Løvendals Gallej jauh lebih besar, akibat ser.angan Wessel yang amat agresif, ia telah menyebabkan meriam kapalnya sendiri sudah kehabisan serbuk be.dil dan peluru.

Kemudian Wessel menurunkan perahu dan utusan bersama bendera putih untuk dikirim ke kapal Inggeris. Pihak Inggeris menyangka ia mungkin bertujuan untuk membuka rundingan menyerah kalah tapi laksamana Inggeris menjadi kelu tak terkata apabila mendapat tahu hasrat sebenar musuhnya.

Ya, musuh Inggeris iaitu Wessel mahu meminjam sedikit serbuk be.dil bersama beberapa biji peluru meriam dari pihak Inggeris agar mereka dapat meneruskan pertem.puran.

Dah tentulah permintaan itu akan ditolak tapi akhirnya kedua-dua pihak saling bersulang minuman bersama-sama dan memuji antara satu sama lain. Dan memandangkan keadaan dua kapal itu yang rosak teruk, amat mustahil untuk mereka meneruskan pertem.puran, maka mereka masing-masing beredar mengikut haluan sendiri.

Berita mengenai kejadian itu membangkitkan kemarahan Frederick IV, Raja Denmark, lalu diperintahkan hukuman tentera dilaksanakan terhadap Wessel. Ia dilaksanakan pada bulan November, dan dia dipenjara atas tuduhan mendedahkan maklumat kepada musuh tentang keadaan kapalnya yang genting dan membahayakan kapal diraja dengan menyer.ang musuh yang melebihi keupayaannya.

Namun, Wessel dibebaskan dalam masa kurang dari sebulan apabila dia berjaya membahaskan seksyen undang-undang tentera laut Denmark yang mewajibkan kapal musuh yang melarikan diri diser.ang tanpa mengira sebesar mana pun saiz ukurannya. Selepas peristiwa aneh di lautan ini, Wessel menghadap raja untuk memohon kenaikan pangkat, dan dia akhirnya dilantik sebagai Kapten.

Sementara itu, per.ang berlanjutan dan Wessel terus menambahkan senarai angka kerugian untuk pihak Sweden. Sebahagian besar adalah pengangkutan tapi dalam Pertem.puran Kolberg yang berlaku pada April 1715, dia bahkan menawan veteran Laksamana Muda Hans Wachtmeister, yang juga penasihat Raja Charles XII.

Dia juga merampas kapal frigat Vita Örn, yang diubah namanya menjadi Hvide Ørn dan diletakkan di bawah perintahnya. Pada tahun 1716, ketika per.ang berakhir, dia diberi nama gelaran ‘Tordenskjold’, yang bermaksud “perisai guruh”. Betapa popularnya dia sehingga dia mendapat gelaran kesatria. Tapi kariernya tak berakhir di situ saja.

Ia kerana pada tahun yang sama juga, Sweden kembali cuba menyer.ang Norway, di mana mereka melancarkan pengepungan melalui ser.angan mengejut terhadap kubu Fredrikshald.

Penduduk tempatan membakar rumah mereka sendiri dan berlindung di sebalik tembok. Tindakan ini menyebabkan tentera penceroboh terputus sumber makanan di daratan dan terpaksa menunggu kedatangan armada bekalan yang dikirim dari Gothenburg.

Ketika armada bekalan tiba dan berlabuh di pintu masuk Dynekilen, satu skuadron kecil yang terdiri dari dua frigat dan lima kapal kecil tiba-tiba muncul dan menghancurkan sekitar tiga puluh unit musuh dengan hampir tak ada kor.ban jiwa.Individu yang bertanggung jawab atas ser.angan itu adalah Wessel atau pada waktu itu sudah dikenali sebagai Tordenskjold, yang juga telah memaksa pengepungan itu ditamatkan dan dia kemudian dinaikkan pangkat sekali lagi sebagai komander.

Dia kemudian diberikan kawalan terhadap skuadron Kattegat, tapi dalam angkatan laut Denmark-Norwegia, cara dia melaksanakan pertem.puran masih lagi diperlekehkan oleh sesetengah orang, ini termasuklah pegawai atasannya sendiri, Laksamana Kristen Carl Gabel.

Jadi, semasa dia menerima perintah untuk menghentikan skuadron Sweden di Gothenburg, dia tak mendapat sokongan dan kerjasama yang amat diperlukan. Kegagalan dalam misi itu bermaksud pada tahun 1718 dia sekali lagi dihadapkan ke mahkamah tentera kerana kecuaian.

Tapi sekali lagi dia berjaya mengatasi tuduhan, kali ini berkat keterangan yang memihak kepadanya oleh kawan lamanya, Laksamana Gyldenløve. Tak lama selepas perbicaraan, Tordenskjold kembali mendaki hirearki, mencapai peringkat Laksamana Muda pada bulan Disember.

Tordenskjold menyertai operasi baru pada tahun seterusnya, menawan kubu Carlsten di Sweden dan akhirnya menawan sebahagian besar tentera dari skuadron Gothenburg melalui taktik tipu muslihat iaitu memaksa mereka untuk menyerah kalah dengan berpura-pura memiliki bilangan kekuatan yang lebih besar daripada jumlah yang sebenarnya dia ada.

Kejayaan demi kejayaan menyebabkan dia mendapat kedudukan sebagai naib laksamana ketika per.ang antara Sweden dengan kerajaan Denmark-Norway sedang berakhir. Dia masih sangat muda, baru berusia tiga puluh tahun, tetapi secara paradoks, kariernya akan berakhir dengan cara yang tak dijangka dan tragis.

Ironinya takdir menentukan dia tak akan ma.ti dalam pertem.puran maritim, tapi dalam pertandingan lawan pedang semasa bertengkar dengan lelaki Sweden bernama Count Jacob Axel Staël von Holstein, seorang kolonel tentera di Livonian, wilayah yang pada waktu itu merupakan sebahagian dari Sweden.

Von Holstein sepuluh tahun lebih tua daripada Tordenskjold. Mereka bertemu di Hanover, di mana ia menjadi laluan Tordenskjold selepas melakukan perjalanan ke England untuk menawarkan khidmatnya kepada Raja George I (dengan izin raja Denmark), memandangkan keamanan sudah dikecapi dan dia sudah lama tak beraksi.

Mereka berdua berada di majlis keramaian makan malam semasa orang Scandinavia secara diam-diam menuduh Tordenskjold telah menipu seorang rakannya semasa bermain daun terup.

Pertengkaran tercetus dan Von Holstein cuba menghunus pedang tapi dihalang oleh Tordenskjold yang memukulnya menggunakan hulu pedang miliknya. Kemudian baru lah Von Holstein mencabarnya untuk bertanding lawan pedang.

Pertarungan berlaku pada pagi 12 November 1720, di pinggir sebuah kota bernama Gleidingen, kira-kira 30 kilometer di selatan Hanover. Tak sampai seminit kemudian, Holstein telah menusuk badan Tordenskjold dengan pisau yang mengakibatkan luka selebar tiga jari dan empat jari panjang.

Dia meninggal dunia di tempat kejadian dalam pelukan bapa baptisnya, Leftenan Kolonel Georg Otto von Münchhausen. May.atnya dibawa ke Copenhagen secara rahsia dan dikebumikan di gereja Holmen tanpa sebarang upacara kerana berlawan pedang adalah dilarang.

Denmark dan Norway kekal sebagai negara yang bersatu hingga tahun 1814, di mana sebelum itu angkatan laut mereka dikalahkan berturut-turut oleh tentera Inggeris dalam Pertem.puran Copenhagen Pertama dan Kedua setelah kerajaan mereka mengambil pendirian berkecuali dalam per.ang Eropah menentang kebangkitan Napoleon.

Ironinya, Naib Laksamana Horatio Nelson dari Angkatan Laut Diraja Britain memaksa Angkatan Laut Dano-Norway menyerah kalah dengan menerapkan taktik tipu muslihat sama yang pernah dilakukan oleh Tordenskjold di Gothenburg.


Kapten Raja Aman Shah: Dari Menjadi Pengkhianat – Aku Pilih Mati

1- KISAH Left. Adnan Saidin yang diangkat dan disebut berulang kali di dalam lipatan sejarah bahawasanya orang melayu dari golongan biasa bukan sahaja menjadi pemimpin dan pejuang berkaliber, tetapi juga mempunyai jati diri dan sanggup mati untuk tanah air menerbitkan rasa sayu masyarakat Malaysia. Beliau dijadikan Idola dan contoh perjuangan menentang penjajah yang bukan hanya satu retorik semata-mata.

2- Adakah golongan Diraja atau Bangsawan juga terlibat
secara langsung dengan menumpahkan darah mereka untuk negara? Apa nak dibangga
dengan keturunan Bangsawan, mereka sewaktu perang hanya jaga diri sendiri dan
keluarga mereka sahaja. Kata seorang pentaksub politik apabila kisah seorang
pejuang negara yang berdarah Bangsawan diangkat sebagai wira dan seterusnya
memegang tampuk pemerintahan negara.

3- Kisah keluarga Bangsawan yang meninggalkan harta dan
darjat sebenarnya tidak terhenti disitu sahaja. Ada yang kisah mereka jarang
diangkat dan diketengahkan kerana kekurangan sumber dan penulisan berbentuk
sejarah ini perlu melalui beberapa cabaran mendapatkan sumber yang
kadang-kadang hilang ditelan zaman.

4- Tapi tahukah anda, terdapat juga kalangan mereka yang
berketurunan Diraja terlibat bersama-sama rakyat sewaktu perjuangan menentang
kemaraan dan pendudukan Jepun di Tanah Melayu. Kisah yang begitu menyayat hati
ini dan tidak pernah terfikir didalam benak bahawa keberanian dan ketaatan
mereka ini diakhiri dengan kematian yang meninggalkan kesan bukan sahaja kepada
pasukan Rejimen Melayu, tetapi jua terpahat didalam sejarah negara-negara yang
terlibat didalam perang menentang kezaliman tentera Jepun ini.

KENALI YANG MULIA RAJA AMAN SHAH

1- YM Kapten Raja Aman Shah merupakan anak kepada YAM
Raja Haji Harun al-Rashid ibni Almarhum Sultan Idris Murshidul Azzam Shah, Raja
Kechil Sulong Perak pada tahun 1918 hingga 1945. Beliau dilahirkan pada tahun
1902 dan mendapat pendidikan di Kolej Melayu Kuala Kangsar (MCKK). Beliau telah
berkahwin dengan YAM Tunku Baharum binti Almarhum Sultan Abdul Hamid yang
merupakan puteri Sultan Kedah, dan seorang dari anak beliau merupakan pegawai
dalam Angkatan Tentera Malaysia iaitu YM Mejar (B) Raja Ahmad Feisal Raja Aman
Shah.

2- Raja Aman Shah ditauliahkan sebagai Leftenan Muda
pasukan Batalion-1 Perak didalam pasukan “ Federated Malay States Volunteer
Force” (FMSVF) pada tahun 1929. Sebelum itu, beliau juga merupakan Pembantu
Pegawai Daerah dibeberapa daerah dalam wilayah Negeri-Negeri Melayu Bersekutu,
beliau ditugaskan di daerah Ulu Selangor dalam tahun 1933 hingga 1934, Kuala
Langat pada tahun 1934 hingga 1936 dan Jelebu pada tahun 1936 hingga 1938, dan
akhirnya beliau dilantik menjadi Pegawai Daerah Port Dickson pada 1938.

4- Raja Aman Shah kemudianya dilantik sebagai Kapten
dalam Batalion-3, Negeri Sembilan dan berkhidmat di dalam Perang Dunia Kedua
setelah penjajah Jepun mula menyerang Malaya pada tahun 1941. Ketika pasukan
bersenjata Negeri-Negeri Melayu Bersekutu dan Negeri-Negeri Selat mula digerakkan
untuk menghadapi tentera Jepun, beliau menghantar surat perletakan jawatan
sebagai Pegawai Daerah Port Dickson untuk menumpukan perhatian mempertahankan
Malaya, sedangkan beliau boleh berkhidmat tanpa meletakkan jawatan sebagai
Pegawai Daerah.

BEBASNYA AKU DAN MATI KU HANYA KERNA ALLAH – Kapten Raja Aman Shah, Feb 1942

1- Apabila perang mula meletus secara besar-besaran dan serangan pihak Jepun yang begitu lancar dan penuh kejutan tidak dapat dihalang lagi oleh pasukan pimpinan British. Kapten Raja Aman Shah dan bersama-sama rakan seperjuangannya dalam Pasukan Sukarela berjuang menentang Jepun dengan penuh keberanian sewaktu di Johor dan akhirnya di Singapura pada tahun 1942.

2- Setelah jatuhnya Singapura ke tangan Jepun pada 15 Februari 1942, Kapten Raja Aman Shah bersama tentera dari Rejimen Askar Melayu Diraja dan Pasukan Sukarelawan British telah ditahan di Pusat Tahanan Farrer Park. Di dalam sebuah buku yang bertajuk “Kebangkitan Nasionalisme Melayu Sebelum UMNO” ada menyebut bahawa Kapten Raja Aman Shah menolak untuk cuba melarikan diri dari Pusat Tahanan Farrer Park dan beliau sanggup untuk melindungi rakan-rakan seperjuangannya di dalam tahanan perang terutamanya dari Pasukan Rejimen Melayu jika pihak Jepun menjalankan soal siasat.

3- Beliau pernah mengungkap sebaris ayat  yang diangkat menjadi prinsip pengorbanan dan
dijadikan ayat motivasi kesetiaan pada negara. Beliau merupakan antara yang diberi
peluang untuk dibebaskan oleh pihak Jepun namun beliau menolak tawaran tersebut
apabila beliau tahu hanya beliau seorang sahaja yang akan diberikan peluang
untuk dibebaskan dari pusat tahanan dan yang lainnya tidak sama sekali.

4- Beliau kemudiannya berkata; “Ianya merupakan kehendak Allah, jika aku akan dibebaskan, dan juga merupakan kehendak Allah jika Aku dan rakan-rakan seperjuanganku mati bersama”.

“If God wills, we shall all be freed. If not, let us die together.”

Kapten Raja Aman Shah juga sedar, jika beliau menerima tawaran Tentera Jepun, sudah tentu beliau dijadikan alat perang saraf untuk Jepun meluaskan pengaruh mereka ke atas orang-orang melayu dan akan menjadi alat untuk pemecahan kaum. Lebih-lebih lagi beliau merupakan berdarah kerabat DiRaja.

5- Sebelum dijalankan hukuman tembak (firing squad)
terhadap mereka, mereka dijadikan tawanan perang atas penyerahan kalah oleh
tentera British pada 15 Feb 1942. Tentera Jepun sekali lagi memberi peluang
kepada mereka semua di dalam tahanan dengan memberi tiga pilihan serta masa
selama empat belas hari atau dua minggu untuk berfikir dan membuat keputusan.

6- Sepanjang tempoh berfikir dan membuat keputusan yang
diberi oleh tentera Jepun selama dua minggu itu, mereka semua yang berada di
dalam tahanan didera dalam pelbagai jenis dan bentuk seksaan dengan teruk.
Antaranya adalah didera dalam bentuk fizikal, mental dan sebagainya. Ianya umpama
neraka dunia bagi kita rakyat biasa jika kita letakkan diri di tempat mereka
yang menghadapi pelbagai bentuk deraan dari tentera Jepun. Hanya orang-orang
yang cekal dan tabah sahaja mampu laluinya.

7- Tiga pilihan tersebut adalah menanggalkan uniform
tentera dan pulang ke kampung dan menjadi orang awam biasa (lucutkan maruah),
atau pilihan kedua masuk berkhidmat dengan tentera Jepun (jadilah pengkhianat),
atau pilihan yang terakhir masih beruniform dan masih hendak menentang tentera
Jepun(Mati).

GUGURNYA PERWIRA – 7 TUBUH YANG SYAHID

1- Pada 28 Februari 1942, beliau bersama-sama tahanan perang yang lain dipaksa berarak dari Farrer Park ke Geylang. Ketika ramai sukarelawan Melayu dibenarkan pulang kerumah oleh tentera Jepun. Kebanyakkan pegawai tentera berbangsa Melayu tetap ditahan dan dibawa ke Bedok dimana mereka semua akan ditembak mati oleh skuad penembak tentera Jepun. Jenazah pegawai-pegawai tentera Melayu bersama-sama dengan jenazah Kapten Raja Aman Shah ditinggalkan ditempat mereka ditembak tanpa diberikan penghormatan pengebumian seperti mana yang sepatutnya.

2- Kapten Raja Aman Shah serta nama-nama pejuang lain
yang gugur telah disemadikan dalam sebuah plak peringatan di St Andrew’s Cathedral
Singapura. Kapten Raja Aman Shah selepas kematiannya juga telah diberikan
darjah kebesaran tentera dan juga diabadikan dalam Tugu Peringatan Singapura di
Perkuburan Perang Kranji Singapura.

3- Rakan-rakan seperjuangan yang merupakan pegawai Askar
Melayu yang bersama dengan YM Kapten Raja Aman Shah sewaktu dihukum tembak sehingga
mati pada hari tersebut ialah:

1. Lt Yazid Ahmad
2. Lt Ibrahim Sidek
3. Lt Abbas Mohamed Said
4. Lt Ariffin Hj Sulaiman
5. Lt Wahid Mat Kidam
6. Kapt Raja Aman Shah
7. Lt Abdullah Saad

Kenapa mereka semua ketujuh-tujuh pegawai tentera Askar
Melayu bertindak sebulat suara memilih pilihan ketiga untuk terus beruniform
dan masih hendak menentang tentera Jepun? Pendapat dari salah seorang  cucu pejuang yang syahid bernama Omar Din;

Mereka tidak mahu agama Islam yang diamal oleh rakyat di
Tanah Air di perkotak-katikan oleh Jepun, mereka tidak mahu bangsa melayu
dijajah lagi, mereka tidak mahu kekayaan negara dirampas oleh Jepun, mereka
tidak mahu adat melayu diubah dan mungkin mati mereka untuk memberi contoh jati
diri anak melayu yang tidak mengalah sehingga akhir hayat kepada generasi muda.

Dan jika anda salah seorang Pegawai Tentera Askar Melayu
tersebut, apakah pilihan anda? Apa jua pilihan yang bakal anda pilih, anda akan
ditembak mati oleh tentera Jepun kerana mereka tidak boleh dipercayai dan
sangat tidak berperikemanusian

Semoga Allah mencucuri rahmat ke atas pemergian mereka yang telah berjuang untuk agama, bangsa dan negara. Al-Fatihah

Rujukan:

1- YM Kapten Raja Aman Shah
https://sembangkuala.wordpress.com
2- remember-sacrifice-sovereignty
http://www.ideas.org.my
3- families-and-kin-to-honour-fallen-heroes
https://www.thestar.com.my


Ninja – Pahlawan Bayang-Bayang Jepun

Pada
zaman moden ini, bukan sedikit pasukan khas yang menjadi kebanggaan negara
masing-masing. Kita berbangga dengan kelibat anggota Pasukan Khas Laut
(PASKAL), Britain (Special Air Service (SAS) dan Special Boat Service (SBS))
dan Rusia (Spetsnaz). Tetapi pada masa silam terutama di Jepun, mereka juga
mempunyai pasukan khas tersendiri yang berkhidmat sama ada dengan Keshogunan
Tokugawa atau daimyo wilayah masing-masing. Pasukan ini yang kita kenali
sebagai ninja dan mereka bukan saja perisik tetapi juga komando setaraf dengan
pasukan khas keselamatan hari ini.

Sejarah ninja

Tidak
diketahui bagaimana sejarah ninja bermula kerana tiada rekod catatan dan jika
ada sekalipun, ia diselubungi dengan mitos-mitos. Cerita rakyat Jepun
menyifatkan golongan ninja ini merupakan keturunan syaitan yang mempunyai ciri
separuh manusia dan separuh burung gagak. Tetapi jika mengikut rekod
kontemporari, mereka merupakan pesaing kepada golongan samurai pada era awal
feudal Jepun. Kebanyakan sumber menunjukkan ninjutsu atau seni bayang-bayang
mereka ini mula dibangunkan antara 600 hingga 900 Masihi. Antara individu yang
bertanggungjawab membangunkan ninjutsu ialah Otomono Sahito yang direkrut
sebagai perisik shinobi oleh Putera Shotoku yang hidup antara 574 hingga 622
Masihi.

Pada
awal abad ke-10 yang menyaksikan kejatuhan Dinasti Tang, China bergelumang
dengan perang saudara dan pemberontakan yang berlangsung selama 50 tahun. Ini
memaksa jeneral-jeneral Tang melarikan diri ke Jepun. Semasa di tanah baru
inilah, mereka mengajarkan kelas pahlawan Jepun terutama ninja
strategi-strategi peperangan dan falsafah pertempuran. Pada awal abad ke-11
pula menyaksikan kehadiran sami-sami China yang membawa falsafah perang mereka
sendiri dan rahsia-rahsia berkenaan perubatan. Semua ilmu ini amat berguna
kepada kelas pahlawan Jepun dan membantu konflik mereka dengan daimyo-daimyo yang
menjadi pesaing tuan mereka.

Untuk
satu abad seterusnya, ia terus dibangunkan tanpa sebarang peraturan tetapi
semua itu berubah melalui kehadiran Daisuke Togakure dan Kain Doshi sekitar
abad ke-12. Togakure merupakan seorang samurai tetapi selepas tewas dalam
peperangan, beliau terpaksa menyerahkan gelaran samurai dan tanah yang
dimilikinya kepada pihak yang menang. Biasanya jika mengikut kod Bushido,
seorang samurai itu harus melakukan seppuku untuk memastikan maruahnya tidak
tercemar tetapi itu tidak dilakukan oleh pahlawan berkenaan. Sebaliknya,
Togakure mengembara ke kawasan pergunungan di barat daya Honshu dan bertemu
dengan Doshi, seorang sami pahlawan China yang duduk dalam buangan di Jepun.
Beliau tidak lagi mengamalkan Bushido dan kedua-duanya membangunkan taktik
perang gerila yang kita kenali hari ini sebagai ninjutsu. Dari situ juga,
Togakure dan keturunannya menubuhkan sebuah sekolah ninja pertama bernama
Togakureryu.

Ninja
datang dari latar belakang yang berbeza. Ada yang datang dari latar belakang
samurai seperti Togakure di mana mereka kalah dalam peperangan atau
disingkirkan daimyo mereka tetapi enggan melakukan seppuku. Menurut Jinichi
Kawakami, antara mahaguru terakhir ninjutsu di Jepun, ninja juga mempunyai
pekerjaan harian mereka. Selain sebagai samurai, ada juga yang bekerja sebagai
petani, pedagang, artisan dan sami. Ninja wanita atau kunoichi juga wujud di
Jepun ketika itu dan mereka selalunya menyusup ke istana-istana sebagai penari,
pelacur atau khadam untuk menyusup sebagai perisik atau adakalanya sebagai
pembunuh.

Hubungan benci-sayang ninja
dengan samurai

Bagi
samurai, hubungan mereka dengan ninja boleh diibaratkan seperti hubungan
sayang-benci. Dalam sesetengah perkara yang dianggap bertentangan dengan kod
Bushido, mereka tidak boleh melakukannya. Jadi orang terbaik untuk melakukannya
ialah golongan ninja untuk perkara-perkara seperti pembunuhan musuh,
pengintipan dan penyebaran propaganda, perkara-perkara yang dianggap mencemar
maruah seorang samurai. Masalahnya, mereka ini juga boleh diupah oleh sesiapa
saja untuk melakukan perkara sama dan upah untuk semua ini amat lumayan. Jadi
ninja walaupun diperlukan tetapi dibenci dan ditakuti oleh golongan samurai.

Ninja
juga mempunyai hierarki mereka tersendiri. Ninja bertaraf tinggi dipanggil
jonin dan mereka memberi arahan kepada ninja kelas pertengahan atau chunin,
seterusnya arahan ini diberi kepada ninja biasa. Hierarki ini berdasarkan kelas
ninja yang datang sebelum menjalani latihan. Bagaimanapun, semua ini boleh
berubah sekiranya mereka yang berkemahiran boleh mendaki hierarki ninja tanpa
mengira latar belakang mereka.

Kebangkitan dan kejatuhan ninja

Ninja
mula menjadi pemain penting antara abad ke-14 hinggalah abad ke-17 membabitkan
daimyo-daimyo yang berusaha mengekalkan kekuasaan atau melebarkan pengaruh
mereka. Disebabkan situasi perang yang berterusan, mereka membantu dalam siri
perang Nanbukucho (1336-1392), Perang Onin dan tempoh Sengoku. Dan jika samurai
terjebak dengan pertelingkahan dalaman, orang pertama yang pasti dipanggil
ialah ninja untuk mencetuskan huru-hara dalam kem musuh.

Tetapi
di sebalik semua ini, mereka juga menjadi ancaman kepada sesiapa yang mempunyai
impian menyatukan Jepun sebagai sebuah negara. Ini berlaku semasa era Oda
Nobunaga yang muncul sebagai daimyo terkuat pada pertengahan dan akhir abad
ke-16. Nobunaga melihat kubu-kubu ninja di Iga dan Koga sebagai halangan kepada
rancangan penyatuan Jepunnya. Walaupun tidak bermasalah menewaskan Koga, Iga
terus menentang mereka habis-habisan kerana melihat rancangan Nobunaga itu
boleh melenyapkan cara hidup mereka sebagai pahlawan bayang-bayang.

Bagi
Nobunaga, beliau ada sebab tersendiri untuk memerangi mereka. Pada September
1579, pasukan pimpinan puteranya Oda Nobuo tewas mengejut di tangan 4,000
pahlawan dan ninja Iga melalui serangan hendap di perkampungan Iseji pada waktu
malam. Kelibat kabus dan hujan menutup jejak mereka serta mencetuskan
kekeliruan dalam kalangan tentera Nobuo. Ramai mati dibunuh oleh oleh tentera
dan ninja Iga, ada yang mati dibunuh rakan sendiri atau melakukan seppuku. Bagi
sejarawan Stephen Turnbull, kejayaan Iga merupakan kejayaan dramatik taktik
bukan konvensional ninja ke atas taktik perang samurai. Berang dengan kekalahan
ini, Nobunaga menyelar sikap mengambil mudah Nobuo dan gagal merekrut ninja
untuk membantu kempen perang mereka.

Pada
tahun 1581, kesilapan puteranya itu tidak diulangi oleh Nobunaga dengan
merekrut ninja-ninja dari Koga untuk membantu angkatan perangnya seramai 40,000
orang. Iga diserang dari semua arah dan mereka yang tidak dapat bertahan
terpaksa membuka pintu kubu mereka. Tentera Nobunaga membunuh ramai orang Iga
tetapi ada juga yang berjaya melarikan diri dan menyertai pesaing Nobunaga,
Ieyasu Tokugawa. Walaupun era kebebasan mereka berakhir pada tahun 1581, mereka
terus menjadi pemain penting semasa era Tokugawa termasuk semasa Perang Sekigahara
(1600), Peristiwa Pengepungan Osaka (1614) dan Pemberontakan Shimabara
(1637-1638). Tetapi semasa era Tokugawa, ia membawa kepada kestabilan dan
keamanan di Jepun, sekaligus menamatkan kisah ninja yang kita ketahui hari ini.

Mitos ninja

1.
Jika anda perasan, kebanyakan filem dan drama televisyen atau dalam talian
menunjukkan ninja memakai topeng sebagai samaran semasa beroperasi. Hakikatnya,
mereka tidaklah memakai topeng seperti digambarkan dalam drama atau filem
seperti American Ninja, GI Joe atau Daredevil. Jika hendak menutup identiti
mereka, mereka menutup rupa dengan memakai kain lengan baju. Dan bagi
membolehkan ninja mengenali siapa rakan mereka, mereka diarah memakai kain
pengikat putih sebagai tanda pengenalan pada waktu malam dan pin rambut suci
yang dikatakan dapat membantu mereka menutup jejak. Topeng biasanya digunakan
oleh mana-mana individu untuk menutup identiti mereka semasa pergi ke sarang
perjudian atau rumah pelacuran.

2.
Dalam catatan sama, ninja juga mempunyai kod pakaian berbeza mengikut waktu
atau situasi. Perisai hanya dipakai jika mereka terlibat dalam serangan malam,
pakaian longgar bila menyusup masuk ke kawasan perumahan, pakaian hitam (fasa
anak bulan), pakaian berwarna cerah (fasa bulan purnama) dan warna popular bila
bertemu dengan orang ramai. Semasa waktu siang, mereka juga turut menyamar
sebagai pedagang, sami atau peminta sedekah.

3.
Shuriken atau balingan bintang memang wujud semasa tempoh ninja aktif tetapi
tiada kaitan dengan tokoh sejarah ninja dan tidak pernah disebut dalam manual
ninja. Begitu juga dengan ninjato atau pedang ninja yang selalu ditonjolkan
dalam filem atau drama.

4.
Ninja menggunakan senjata biasa berdasarkan kemahiran menyusup mereka seperti
alat mengumpil pintu, sabit, kunci dan gas tidur. Ninja juga arif dengan bahan
letupan, cop, kod rahsia dan peralatan canggih bagi membolehkan mereka menyusup
masuk ke istana atau melakukan misi-misi tertentu.

SUMBER

1.
Cummins, Antony. (2015). Aeon.co. Samurai, spy, commando: who were the real
ninja? https://aeon.co/ideas/samurai-spy-commando-who-were-the-real-ninja

2.
Szczepanski, Kallie. (2018). Thoughtco.com. The Greatest Ninja Battle in 1581. https://www.thoughtco.com/the-greatest-ninja-battle-195580

3.
Szczepanski, Kallie. (2018). Thoughtco.com. The Ninja of Japan. https://www.thoughtco.com/history-of-the-ninja-195811


Jack Of The Lantern: Ukiran Pumpkin Masa Halloween

Apabila tibanya Hari Halloween pada 31 Oktober, maka umat Kristian di dunia dari pelbagai negara menyambutnya mengikut budaya setempat masing-masing. Malam yang dipenuhi kanak-kanak yang berkostum watak fiksyen seperti hantu dan adiwira sambil membawa bekas untuk mengisi gula-gula.

Pada malam tersebut, masyarakat yang meraikannya pasti tidak terlepas untuk menghiaskan rumah-rumah mereka dengan labu yang diukir dengan berwajah dan diletakkan di dalamnya lilin yang sedang terbakar. Budaya ‘Jack of the Lantern’ ini menjadi sebuah kewajiban bagi mereka setiap kali menyambut perayaan Halloween. Tetapi tahukah anda, kalau diikutkan sejarah asalnya, bangsa Celtic tidak menggunakan buah labu sebaliknya mereka menggunakan turnip (sayuran spesis lobak).

Kita putar kembali ke zaman dahulu, yang di mana kisah dongeng Irish mengisahkan tentang sejarah kemunculan legenda Jack of the Lantern tersebut:

1. Stingy Jack merupakan seorang lelaki tua yang suka mempermainkan manusia dengan pelbagai usikannya tidak terlepas juga terhadap keluarganya dan kawan-kawannya.

2. Mengikut kisah dongeng tersebut, pada suatu hari Stingy Jack mempermainkan seekor syaitan dengan mencabar syaitan tersebut untuk memanjat sebatang pokok epal. Apabila syaitan tersebut sudah berada di atas puncak pokok, maka dengan pantas Jack mengukir lambang salib di dahan pokok epal tersebut. Akibatnya, syaitan tersebut tidak mampu turun, lalu Jack dengan bijakknya membuat satu perjanjian dengannya, iaitu:

A. Tidak menganggu Jack selama 10 tahun.

B. Tidak mengambil jiwanya setelah dia mati.

Maka, syaitan tersebut pun bersetuju, lalu Jack menghapuskan ukiran salib di dahan pokok epal itu.

3. Setelah beberapa lama kemudian, Jack pun meninggal dunia dan rohnya pun ke syurga. Ketika sampai di pintu syurga, Saint Peter menghalang Jack untuk masuk ke syurga dengan alasan yang Jack bukannya manusia yang baik dan suka melakukan kejahatan kepada manusia. Maka, Jack pun turun ke neraka dan bertemu dengan syaitan yang pernah dia mempermainkan. Syaitan tersebut pun menunaikan perjanjiannya yang pernah diikat dengan Jack pada suatu ketika dahulu. Syaitan pun bersetuju untuk menghantar Jack pulang ke bumi.

4. Syaitan tersebut mengambil beberapa percikan api dari neraka dan memberikan kepada Jack yang berfungsi untuk menunjukkan jalan ke bumi semula.

5. Makanan kegemaran Jack adalah lobak dan dia sering membawanya ke mana sahaja dia pergi sehinggakan rohnya pun turut membawa turnip tersebut.

6. Api yang diberikan oleh syaitan kepada Jack diletakkan di dalam turnip tersebut dan ianya menjadi pelita untuk Jack mencari jalan pulang ke bumi.

7. Sehingga ke hari ini, Jack sentiasa berjalan tanpa henti di atas muka bumi sambil membawa pelita turnipnya tersebut.

Daripada kisah dongeng ini, bangsa Celtic selalu mengukir turnip ke dalam bentuk-bentuk mengerikan dan meletakkan lilin yang terbakar di dalamnya. Budaya ini dilakukan supaya Jack tidak datang untuk menganggu mereka.

Ketikamana orang Irish dan Scotland berimigrasi ke Amerika Syarikat, mereka juga membawa tradisi hari Halloween tersebut.

Apabila mereka menemui buah labu iaitu buah yang sering dijamah oleh penduduk asli Amerika (Red Indian), mereka pun mengambil buah labu yang senang untuk diukir berbanding turnip. Maka dari situlah, budaya mengukir turnip ditukar kepada buah labu. Dan budaya ini masih diamalkan oleh orang Irish dan Scotish setiap kali tibanya hari Halloween.

Nama Jack of the Lantern lama-kelamaan berubah menjadi gelaran terkenal, Jack o Lantern.

RUJUKAN:

1. History Channel: History of the Jack O’ Lantern.

2. Pumpkin: The Curious History of an American Icon oleh Cindy Ott.


Sampai Hati Bagi Kedah Ke Siam?

Atas alasan apa pun, soal penjajahan Siam ke atas Kedah bukanlah bahan jenaka. Jerit perih dan lelehan darah nenek moyang kita bukanlah suatu permainan. Kalau kita tahu penderitaan rakyat Kedah masa dijarah Siam, pasti darah kita juga mendidih.

Selama dua dekad, Siam menghuru harakan tanah Kedah. Peperangan yang lebih dikenali sebagai Perang Musuh Bisik terjadi pada 1821-1839. Ia rentetan daripada kedegilan Sultan Ahmad Tajuddin Halim Shah II yang berhenti menghantar Bunga Mas ke Bangkok dan tidak membantu Siam semasa menyerang Burma.

Rakyat Kedah takkan melupakan tragedi yang melanda Kuala Kedah. Pada 12 November 1821, orang Melayu yang sedang sibuk meraikan majlis perkahwinan digemparkan dengan hujan panah dan rejaman lembing. Apa lagi, mereka bertempiaran lari dan menyelamatkan diri ke Pulau Pinang. Tidak semua yang meloloskan diri dapat menyeberangi Sungai Muda.

Ada yang lemas di tengah perjalanan. Ada juga segerombolan yang menaiki kapal tetapi kerana terlebih muatan, kapalnya tenggelam. Ada yang lebih malang, tidak sempat menyeberang dan dikejar Siam di tengah laut. Tiada istilah ampun dalam kamus hidup Siam.

Siapa yang ditangkap mengalami nasib lebih sadis. Orang kedah mengalami penyiksaan yang amat memilukan. Di antaranya, seorang ibu mengandung diikat pada pokok. Mereka cuba teka apa agaknya jantina bayi yang lahir. Bila ibunya selesai bersabung nyawa melahirkan anak, mereka yang berjaya meneka tepat bersorak girang. Ibu dan bayi itu dibunuh setelahnya. Bagi mereka, ia tak lebih daripada satu permainan.

Siam juga menyeksa orang Melayu dengan dimasak hidup-hidup. Mangsa dimasukkan ke dalam sebuah pokok yang berlubang dan kepalanya disapukan minyak. Pokok itu dilumurkan lumpur sebelum dinyalakan api agar mangsa tidak terus mati tetapi merasakan seksaan sedikit demi sedikit.

Ada juga warga bernasib malang yang dibawa ke kuala sungai. Mangsa didudukkan secara bersila atas pokok-pokok yang baru tumbuh dan sangat tajam. Siam membiarkan mangsa yang ditangkap menderita sampaikan pucuk pokok yang tumbuh menembusi ususnya.

Tempoh duka itu adalah saksi bisu Kedah sentiasa bermandi darah. Penduduk Kuala Kedah dibunuh beramai-ramai tanpa belas kasihan. Orang perempuan ditangkap, diperkosa dan dijadikan gundik. Apa yang lebih menyayat hati, gadis-gadis malang itu dipaksa berjalan kaki ke Bangkok untuk mengalami nasib yang lebih buruk di sana.


Khabar Duka Dari Arab: Arab Akan Menghijau Kembali

Manusia prasejarah meninggalkan banyak jejak untuk dikaji saintis moden. Umumnya, semua orang tahu manusia prasejarah bertebaran ke seantero dunia daripada bumi Afrika.

Faktor cuaca menyebabkan Afrika sangat sesuai untuk menampung kehidupan prasejarah. Perubahan iklim pula menjadi punca manusia berani mengharungi cabaran di tempat baru (Hawley, 2021).

Semua orang tahu manusia prasejarah pintar dan tidak primitif. Kemahiran mereka mengalahkan ramai dalam kalangan manusia moden, cuma terhad dari segi teknologi sahaja.

Banyak benua ditembusi manusia prasejarah selepas meninggalkan Afrika. Tetapi sedar tidak – Tanah Arab adalah gerbang ke Asia dan Eropah. Ini yang menjadi persoalan utama.

Macam mana manusia prasejarah mengharungi cuaca panas Timur Tengah? Saintis belum jumpa sebarang bukti pembotolan air. Jadi ada kemungkinan mereka bermigrasi sedikit demi sedikit sampai tembus Tanah Arab.

Tetapi kemungkinan bukan kepastian, hanyalah andaian yang tidak layak dianggap teori berfakta.

Puas tengok kemahiran dan teknologi manusia prasejarah. Saintis tidak mendapat jawapan. Jadi mereka mula tengok keadaan Timur Tengah.

Teliti punya teliti, mereka jumpa sesuatu yang sangat menarik… di luar jangkaan sebelum ini.

Kekayaan Hasil Bumi Arab

Sekitar 1970-an, kerajaan Arab Saudi meluluskan sebuah misi penjelajahan arkeologi. Misi ini mendapat perhatian Raja Abdullah pada tahun 2012.

Baginda meluluskan dana supaya saintis-saintis terlibat boleh mengkaji lebih mendalam.

Lima tahun mereka berpakat dengan sarjana-sarjana ternama Saudi. Tujuh negara siap menghantar sarjana tersendiri. Jadi golongan yang takut pada kebenaran takkan berpeluang cakap “ini dapatan saintis kafir”.

Sebab yang terlibat adalah dalam kalangan orang Islam juga.

Bersama-sama, golongan cerdik pandai ini mendapati yang bumi Arab sebenarnya hijau belaka dulu. Kehijauan bumi Arab memudahkan manusia pergi sana sini daripada Afrika ke benua lain (Gornall, 2015).

Di sebalik kehijauan ini, terdapat tasik dan sungai yang menjadi syurga duniawi buat harimau, gajah dan badak air.

Macam mana keadaan Afrika sekarang, macam itulah lembah-lembah Arab terdahulu… sebelum perubahan iklim menokhtahkan takdir baru untuk diangguk Timur Tengah.

Dan menurut seorang saintis yang terlibat, perubahan ini adalah proses osmosis. Kehijauan bumi Arab sudah lama pergi… tetapi pemergiannya adalah kerana sebuah kitaran ribuan tahun.

Jika dulu kehijauan Arab pudar menjadi debu padang pasir, tidak lama lagi debu Arab pula akan menghijau balik. Itulah kitaran Arab, disahkan berlaku pada setiap masa selama jutaan tahun. Ertinya, ada satu zaman yang manusia ditakdirkan keluar daripada Afrika, dan destinati manusia ketika itu sangat mengejutkan. Tanah Arab kerana kehijauannya.

Rahsia Purbakala Di Bumi Arab

Saintis menemui bukti bahawa Tanah Arab menjadi tempat persinggahan manusia prasejarah sejauh 400,000 tahun dulu. Terlampau banyak bukti peralatan batu ditemui sana, terutamanya di pinggiran padang pasir berwarna putih kelabu.

Diulangi semula, Timur Tengah mempunyai padang pasir yang terbentang luas. Banyak berwarna jingga, bertompok-tompok pula dengan warna putih kelabu.

Dan peralatan batu ditemui di pinggiran tompok-tompok putih kelabu ini… kerana tompokan ini adalah kubur tasik purbakala (The Associated Press, 2021).

Penyelidikan ini jelas sekali suatu khabar duka daripada Arab. Tompokan-tompokan ditemui pernah menjadi tempat wujudnya tasik.

Dan jika Timur Tengah menjadi hijau oleh kerana perubahan iklim yang sedang berlaku, tentu sekali pasir gersang ini akan basah semula seperti ditentukan hukum alam suatu masa dahulu.

RUJUKAN:

The Associated Press. (2021, September 2). Middle East deserts were once home to rivers, lush green grassland with hippos: Study. Al Arabiya.

Gornall, J. (2015, Mei 13). When Arabia was green: lush grasslands helped early man make leap out of Africa. The National News.

Hawley, J. (2021, Januari 22). Why Did Early Humans Leave Africa? Discover Magazine.


Apa Yang Kita Perlu Faham Mengenai Hutang Negara?

Tengok timeline penuh dengan ulasan tentang hutang negara, dari ulasan pakar hingga ulasan macam pakar hingga ulasan kalah pakar. Tangan den pun terasa gatal nak tulis, tapi memandangkan ini bulan Ramadan, jadi usahlah menimbulkan perbalahan.

Cuma, sebelum berbincang dan berdebat berkenaan hutang negara, ada beberapa konsep asas yang perlu difahami.

Yang pertama, konsep hutang negara itu sendiri. Ada perbezaan tau antara hutang negara (national debt), hutang kerajaan (government debt) dan hutang luar (external debt). “National debt” mengambil kira hutang kerajaan dan juga hutang swasta, termasuk hutang isi rumah (household debt), jadi angkanya sentiasa lebih besar. Begitu juga dengan “external debt”, bahagian swasta lebih besar berbanding bahagian kerajaan. Jadi jangan salahkan kerajaan apabila national debt dan external debt tinggi.

Yang kedua, konsep debt-to-GDP ratio. Nak tahu hutang tu samada besar atau tidak, tak boleh ukur dalam nilai semata-mata. Hutang 1 trilion bagi sebuah negara yang menjana pendapatan 100 trillion adalah sap sap sui, tapi hutang 1 trilion bagi sebuah negara yang menjana pendapatan 500 juta adalah over. Jadi kita kena ukur pakai debt-to-GDP iaitu nisbah hutang kepada pendapatan negara (GDP). Selalunya negara-negara maju debt-to-GDP sangat tinggi: Jepun cecah 200%, Singapura cecah 110% (kalau external debt-to-GDP cecah 400%). Yang debt-to-GDP rendah biasanya negara mundur atau negara pengeluar minyak. Kenapa ya?

Yang ketiga, konsep hutang kerajaan. Kalau hutang isi rumah atau hutang peribadi ni kita tahu ia berbentuk pinjaman (loan) daripada bank atau Ah Long. Kalau gagal bayar ansuran bank akan tarik kereta lelong rumah, Ah Long akan simbah cat kutip orang. Tapi hutang kerajaan kebanyakan bukan dalam loan tapi bon (bond). Untuk bon, kerajaan hanya perlu bayar bunga je, nilai mukanya hanya dilangsaikan selepas tempoh kematangan, biasanya dalam 10 tahun, 20 tahun, 30 tahun. Bon ini dijadikan sebagai bahan pelaburan disebabkan ada jaminan kerajaan. Kebanyakan bon dijual kepada pelabur tempatan seperti KWSP dan KWAP, makna kata, pusing-pusing sebenarnya kerajaan berhutang dengan “sendiri”. Nampak?

Yang keempat, konsep sectoral balance. Apabila kerajaan mengeluarkan bon, ia sebenarnya “pump” duit ke dalam sektor swasta. Bon akan dicatat sebagai aset bagi syarikat swasta yang membelk bon. Jadi liabiliti kerajaan = aset swasta. Dia macam mirror image. Tu sebabnya percubaan untuk mengurangkan hutang/defisit kerajaan secara drastik akan memberi kesan negatif kepada sektor swasta. Kerajaan seolah-olah mencabut duit keluar dari sektor swasta dan ia akan mengundang krisis kecairan (liquidity crisis) yang membawa kepada krisis kewangan.

Kalau tak faham konsep-konsep asas ini, segala perbincangan berkenaan hutang negara hanyalah lagha yang sia-sia. Janganlah kita buat perkara yang sia-sia kerana ia disukai syaiton.

*bab ekonomi negara den taqlid kepada mazhab Post-Keynesian (ulamanya terdiri daripada Randall Wray, Warren Mosler, Bill Mitchell, Stephanie Kelton). Mereka berpendapat “deficit spending” akan memajukan ekonomi manakala “austerity measures” akan merencatkan ekonomi. Lain kalilah den cerita, tengah lapar ni.


Apa Yang Kita Tahu Tentang Piramid Gunung Padang?

Saya akan cuba untuk menerangkan sedikit sebanyak apakah penemuan hebat yang ditemui oleh para pengkaji Indonesia di Gunung Padang. Sebenarnya Gunung Padang merupakan tapak prasejarah peninggalan kebudayaan Megalitik di Jawa Barat. Pada awalnya luas kompleks “binaan” ini dianggar lebih kurang 900 m², terletak pada ketinggian 885 m dari aras laut, dan areal tapak ini sekitar 3 hektar, menjadikannya sebagai kompleks binaan bertingkat terbesar di Asia Tenggara setakat ini.

Laporan pertama mengenai kewujudan tapak ini sebenarnya telah dicatat oleh penjajah Belanda sejak tahun 1914 lagi. Sejarawan Belanda, N. J. Krom juga telah menyebutnya pada tahun 1949. Tetapi kemudian ia dilupakan. Namun pada tahun 1979 tiga penduduk tempatan melaporkan kepada pihak berwajib, mengenai kewujudan timbunan batu-batu bersegi besar dengan berbagai ukuran yang tersusun dalam suatu tempat bertingkat yang mengarah ke Gunung.

Fungsi tapak Gunung padang andaian awalnya ialah sebagai tempat pemujaan bagi masyarakat yang tinggal disitu pada sekitar 2000 tahun S.M. Kajian demi kajian dilakukan sejak tahun 1990-an lagi, namun pada awalnya tidak ada banyak penemuan hebat yang dibuat.

Kajian yang lebih intensif dan bersepadu akhirnya dibuat pada Mac 2011. Pasukan pengkaji dibentuk pejabat Staf Khusus Presiden Bidang Bantuan Sosial dan Bencana, dalam survei untuk melihat tapak. Ketika pasukan melakukan survei dibawah permukaan Gunung Padang, diketahui tidak ada penembusan magma, yang menunjukkan bahawa ia bukan bekas gunung berapi.

Kemudian pasukan pengkaji melakukan survei dibawah permukaan Gunung Padang secara lebih lengkap dengan metodologi geofizik, geoletrik, georadar, dan geomagnet. Hasilnya, membuktikan bahawa Gunung Padang adalah sebuah bukit yang dibuat atau dibentuk oleh manusia bukan sebuah bukit semula jadi.

Pada November 2011, pasukan yang dipimpin oleh Dr. Danny Hilman Natawidjaja, terdiri dari pakar kaji bumi semakin yakin bahawa Gunung Padang dibina oleh manusia masa lampau yang pernah hidup di wilayah itu.

Hasil survey dan pengkajian kemudiannya dibentangkan dalam berbagai pertemuan ilmiah baik di peringkat nasional mahupun internasional, bahkan mendapat pujian dari Prof. Dr. Oppenheimer. Para ahli pengkaji ditambah dan melibatkan berbagai bidang disiplin ilmu dan berbagai keahlian.

Antaranya ialah Dr. Ali Akbar seorang pengkaji prasejarah dari Universitas Indonesia, yang memimpin pengkajian bidang arkeologi. Kemudian Pon Purajatnika, M.Sc., memimpin pengkajian bidang arkitektur, Dr. Budianto Ontowirjo memimpin pengkajian struktur, dan Dr. Andang Bachtiar seorang pakar paleosedimentologi, memimpin pengkajian pada lapisan-lapisan sedimen di Gunung Padang. Menariknya ialah seluruh pembiayaan pengkajian adalah secara individu oleh anggota pengkaji sendiri.

Pelbagai penemuan pasukan pengkajian Gunung Padang ini akhirnya dilakukan ujian carbon dating, C14. Hasil yang amat mengejutkan telah dikeluarkan oleh makmal Beta Analytic di Miami, Florida, dimana usia lapisan dari kedalaman sekitar 5 meter sampai 12 meter berumur kira-kira 14500 – 23000 SM/atau lebih tua.

Makmal di Miami Florida ini bertaraf internasional yang kerap menjadi rujukan berbagai kajian dunia terutama berkaitan carbon dating. Oleh itu tidak mungkin ianya palsu atau tidak menepati standard. Pasukan pengkajian Gunung Padang juga menjumpai beberapa perkara penting. Setelah dibersihkan semak-samun pada bahagian Tenggara teres 5 ke arah bawah, telah ditemukan 20 tingkat terasering atau binaan bertingkat disusun oleh masyarakat yang berbudaya gotong royong dan mempunyai kemampuan teknologi yang maju.

Terasering binaan bertingkat ini mematahkan hipotesis pengkajian sebelumnya bahawa tapak gunung Padang hanya terdiri dari 5 teres pada area seluas 900 m persegi. Dengan dibuka 20 tingkat terasering menunjukan bahawa tapak gunung Padang adalah sangat besar.

Diperkirakan zon inti utama tapak gunung Padang lebih besar dari 25 hektar dan ini cukup mengejutkan!

Pembersihan semak-semun dan hasil scanning bumi dengan Georadar pada bahagian teres 2 ke arah bawah pula menemukan bentuk struktur pintu gerbang buatan manusia. Selain itu adanya tanda-tanda berbentuk gambar atau cekungan buatan manusia pada setiap batu yang berada di teres 1.

Pengkajian mengenai makna bentuk gambar dan aksara yang terbentuk pada batu breksi andesit tersebut masih berjalan. Selain kajian lapangan dan survei, kajian kepustakaan juga dilakukan. Dalam Naskah Bujangga Manik dari abad ke-16 menyebutkan suatu tempat “kabuyutan” (tempat nenek moyang yang dihormati oleh orang Sunda) di hulu Ci Sokan, sungai yang diketahui berhulu di sekitar kawasan Gumung Padang.

Menurut legenda, Tapak Gunung padang merupakan tempat pertemuan berkala semua ketua adat dari masyarakat Sunda Kuno. Hari ini tapak ini juga masih diguna oleh penganut agama asli Sunda untuk melakukan pemujaan.

Gunung Padang adalah jauh lebih tua daripada piramid Mesir. Tambahan pula Gunung Padang bukanlah sebuah gunung tetapi bangunan berbentuk piramid yang telah ditimbus debu volkanik sehingga menjadi seperti gunung dan ditumbuhi flora. Didalam gunung padang dipercaya ada ruang yang kini telah terkambus tanah. Selain itu di tapak Gunung Padang ditemui alat muzik berupa batu bersegi panjang yang bergelombang pada bahagian atasnya, jika setiap gelombang dipukul, maka akan mengeluarkan bunyi yang berbeza antara gelombang satu dengan yang lain.

Dan alat muzik dari batu itu dapat dimainkan dengan baik. Ada beberapa orang yang percaya bahawa tapak gunung padang ada kaitan dengan tapak piramid yang ada di Mesir, ini kerana bentuknya yang mirip dengan ruang dalam piramid dan umurnya yang jauh lebih tua.

Jika kita menelusuri lebih lanjut, usia “piramid” Gunung Padang diperkirakan 4.700-10.900 tahun sebelum Masehi dibandingkan dengan piramid Giza di Mesir, yang hanya 2.500 ke 3000 SM.

Apa pun nama dan bentuknya, jika kita lihat sekali imbas ia sebenarnya tak nampak seperti gunung. Ianya berpunca dari bentuk Gunung Padang yang hampir segitiga sama jika dilihat dari utara. Sebelum ini, pasukan pengkaji yang sama juga telah menemui bentuk yang serupa di Gunung Sadahurip dan Bukit Dago Pakar di Bandung.

Mungkin masih banyak lagi binaan yang sama di seluruh Nusantara. Malah pengkaji dalam bidang arkitektur mengatakan ada persamaan binaan di Gunung padang ini dengan binaan di Machu pichu Peru.

Pada awal Januari hingga Mac 2013, pasukan yang dipimpin oleh Dr. Danny Hilman Natawidjaja , Dr. Ali Akbar (arkeologis), Dr. Andang Bachtiar (paleosedimentologis) kembali melakukan pengkajian dan survei lanjutan, dan menyatakan bahawa, di bawah permukaan Gunung Padang ada struktur geologi tak alamiah, dengan hipotesis Teknologi canggih zaman purba.

Kali ini pasukan ini melakukan penggalian arkeologi dan survei geoletrik yang lebih detail. Pasukan ini menemui bukti yang mengkonfomkan hipotesis mereka bahawa di bawah tanah Gunung Padang ada struktur bangunan buatan manusia yang terdiri dari susunan batu kolum andesit, sama seperti struktur teras batu yang sudah tersingkap, dan dijadikan tapak budaya di atas bukit.

Apa yang lebih mengejutkan adalah penemuan bahan pengisi atau pelekat diantara batu-batu kolum ini. Terdapat batu kolum yang sudah pecah berkeping-keping, namun dicantum dan disatukan semula dengan bahan pengisi, atau boleh disebut semen purba. Semen purba ini ditemui di banyak bahagian binaan batuan di tapak penggalian.

Ahli geologi, DR. Andang Bachtiar, telah menjalankan analisis kimia pada sampel semen purba tersebut dan telah menemui fakta yang mengejutkan.

Ternyata material semen ini mempunyai komposisi utama 45% mineral besi dan 41% mineral silika. Sisanya adalah 14% mineral lempung, dan juga terdapat unsur karbon. Ini adalah komposisi baik untuk semen yang sangat kuat. Berkemungkinan ia menggabungkan konsep membuat resin, atau pelekat moden dari bahan silika, dan penggunaan konsentrasi unsur besi yang menjadi penguat bata merah.

Oleh kerana itu dapat disimpulkan bahan diantara batu-batu kolum andesit ini adalah adunan semen buatan manusia. Maknanya, manusia masa itu sudah tahu ilmu pembinaan yang kompleks dan ilmu metalurgi. Satu teknik untuk mendapatkan konsentrasi tinggi besi dalam bahan semen tersebut adalah dengan melakukan proses pembakaran dari hancuran bebatuan dengan suhu sangat tinggi. Indikasi adanya teknologi metalurgi purba ini diperkuat lagi dengan penemuan segumpal bahan seperti logam sebesar 10 sentimeter di lereng Gunung Padang.

Material logam berkarat ini mempunyai permukaan kasar berongga-rongga kecil dipermukaannya.

Diduga material ini adalah adunan logam sisa pembakaran yang masih bercampur dengan material karbon yang menjadi bahan pembakarnya, mungkin dari kayu, arang batu atau lain-lain.

Tambahan lagi apa yang mengejutkan adalah hasil analisis umur semen purba ini menunjukan ianya berusia 13.000 hingga 23.000 tahun.

Pasukan pengkaji juga menduga tapak Gunung Padang kemungkinan besar tidak dibina dalam satu masa, tetapi terhasil daripada beberapa lapis kebudayaan. Walaupun sebenarnya masih banyak pertanyaan belum terjawab, dan analisa yang belum selesai, namun hasil-hasil pengkajian yang sudah ada memberikan banyak informasi yang sangat penting.

Namun sesuatu yang menarik mengenai teknik pembinaan Pramid Gunung Padang ialah ianya dikatakan dibina dengan teknik timbunan tanah dan batuan yang membentuk bukit. Menurut ahli arkeologi Indonesia, teknik yang sama juga diguna oleh leluhur kita dalam pembinaan Candi Borobudur dan Perambanan. Teknik ini tidak diguna dalam pembinaan kuil-kuil India Chola…

Semua fakta ini memang sangat kontroversi kerana pengetahuan mainstream sekarang belum mengakui ada peradaban tinggi pada masa sepurba itu, walau dimana pun di dunia ini, apa tah lagi di Nusantara yang kononnya di katakan sangat primitif walaupun sumber alamnya sangat kaya dan indah.

Tetapi di kawasan tandus nun jauh di gurun Mesir ada pula orang boleh membuat piramid. Jika mereka boleh mengapa tidak leluhur kita? Kini bukti sudah mula terkumpul. Rasanya tidak mustahil bagi bangsa Nusantara untuk mempunyai peradaban yang sehebat peradaban Mesir purba.

Agaknya bagaimanakah masyarakat Nusantara purbakala menyusun batu-batu besar yang berat itu dengan begitu rapi dan disemen pula dengan adunan material yang kuat bagi membina piramid yang maha besar itu? Dan cuba anda lihat binaan dan batuan di Gunung padang ini sebenarnya ada sedikit persamaan dengan binaan yang ada di Nan Madol di Micronesia. Banyak lagi misteri yang belum terungkai.

Apa yang pasti jika benar penemuan di Gunung padang ini, maka mungkin benarlah hipotesis kita sebelum ini iaitu terdapatnya tamadun yang hebat dan sangat tua di Nusantara.

Atau mungkin juga boleh dikaitkan dengan tamadun Nabi Nuh, dan mungkin juga Atlantis?

Namun ini hanya andaian saya, jangan pula nanti ada yang memberi ulasan bahawa saya membawa fahaman baru yang menyesatkan pula. Walaupun begitu kadang-kadang saya juga melakukan kesilapan, jadi jika ada yang tersalah maklumat harap di maafkan. Sekian wallah hu a’lam.


Orang Jepun Melukis Amabie Beramai-Ramai Demi Melawan Covid-19

Situasi pandemik Covid-19 mendorong pihak berkuasa dan orang ramai mengambil pelbagai langkah berjaga-jaga untuk mencegah penularan penyakit itu. Bagi rakyat Jepun, selain mengikut nasihat pihak berkuasa kesihatan, mereka turut melukis imej makhluk mistik bernama Amabie dengan harapan ia dapat menghalau Covid-19 dari negara itu.

Kisah Amabie ini dikatakan bermula pada tahun 1846. Mengikut kisah yang disiarkan dalam akhbar ketika itu, seorang pegawai ditugaskan untuk menyiasat kemunculan cahaya hijau misteri di perairan wilayah Higo (kini daerah Himamoto). Sebaik tiba di kawasan yang dinyatakan, alangkah terkejutnya dia melihat seekor makhluk bersinar berambut panjang, bersisik ikan dan mempunyai tiga kaki berbentuk sirip.

Apabila makhluk tersebut melihat kelibat lelaki itu, dia memperkenalkan dirinya sebagai Amabie. Kemudian, dia menceritakan dua ramalan kepadanya iaitu pertama, Jepun akan menikmati musim penuaian padi yang lumayan selama enam tahun dan kedua, wabak penyakit yang bakal melanda negara itu.

Tetapi dia memberitahu untuk menepis ancaman penyakit wabak tersebut, penduduk seharusnya melukis imejnya dan berkongsi imej berkenaan dengan ramai orang. Kisah tersebut menjadi berita hangat pada ketika itu di samping imej Amabie yang disertakan.

Sejak itu, imej Amabie tergantung sepi selama hampir dua abad sebelum ia membuat kemunculan pada tahun ini. Berikutan situasi pandemik Covid-19 yang melanda seluruh dunia termasuk Jepun, imej Amabie kembali dengan harapan dapat menamatkan ancaman pandemik wabak tersebut.

Amabie bukan saja muncul sebagai lukisan tetapi juga muncul dalam pelbagai medium lain termasuk pakaian, makanan dan azimat. Malah, ia turut digunakan oleh Kementerian Kesihatan, Buruh dan Wanita Jepun (MHLW) sebagai ikon kempen kesihatan awam terhadap Covid-19 seperti dipaparkan di bawah:

Seperti maskot beruang Kumamon, imej Amabie dilihat menenangkan orang ramai dalam menghadapi musibah yang melanda negara Matahari Terbit itu. Dan ini banyak dipengaruhi dengan fakta bahawa yokai atau makhluk halus dalam kisah rakyat Jepun mempunyai kaitan dengan agama rasmi Jepun, Shinto.

Walaupun dari konteks sejarah terutama era Edo, yokai amat ditakuti tetapi ada juga yang berkait rapat dengan Shintoism seperti kitsune. Kitsune atau yokai yang menyerupai musang dan boleh berubah pelbagai bentuk dianggap utusan dewa Shinto Inari dan banyak patung yokai tersebut menjadi hiasan kuil-kuil Shinto.

Bagi Ketua Pustakawan Arkib Daerah Fukui, Eishun Nagano, kisah Amabie ini sebenarnya refleksi minda sama yang dipegang masyarakat sama ada era Edo atau era moden hari ini. Manakala pelukis dan pakar yokai Matthew Meyer melihat kisah ini sebagai reaksi kepada gangguan rutin harian rakyat Jepun ketika itu.

Perlu diingat pada ketika itu, polisi pengasingan yang dilaksanakan oleh Keshogunan Tokugawa dari abad ke-17 hingga abad ke-19 berakhir selepas tekanan luar dalam bentuk kapal perang Amerika Syarikat. Tambah Meyer, penamatan polisi ini bukan sekadar membawa masuk idea dan inovasi baru tetapi juga penyakit berjangkit baru seperti kolera .

Mungkin bagi sesetengah orang, Amabie dianggap watak fiksyen silam. Tetapi dalam suasana tidak menentu ini, warga Jepun melihatnya sebagai simbol harapan dan penyatuan dalam melawan wabak Covid-19. Dan bagi kartunis Mari Okazaki, lukisan Amabienya ialah manifestasi harapan agar mereka dilindungi semasa pandemik ini berlaku:

RUJUKAN:

Saunders, Rebecca. (2020). Amabie: The Japanese monster going viral. BBC. http://www.bbc.com/travel/story/20200422-amabie-the-japanese-monster-going-viral

Machemer, Theresa. (2020). Amid Pandemic, Artists Invoke Japanese Spirit Said to Protect Against Disease. Smithsonian Magazine. https://www.smithsonianmag.com/smart-news/artists-invoke-japanese-spirit-amabie-protector-against-disease-180974519/


Kisah Saintis Gila Yang Menelan Bakteria Ulser Perut

Sekiranya kita menyebut ulser, perkara pertama yang kita akan terfikir ialah masalah ulser mulut. Ya, penyakit/masalah yang paling menjengkelkan dan menyakitkan hati buat penulis. Memang akan terganggu selera makanan kerana asyik menahan perit di mulut. Walaupun ubat tahan sakit ulser mulut ini wujud, ia hanyalah bersifat sementara. Mulut tu tetap akan sakit selagi ia berlubang.

Itu ulser mulut. Kalau kita sebut ulser perut, maknanya ia adalah masalah perut berlubang lah kan? Bayangkan, perut yang mempunyai asid kuat dan juga enzim yang mampu menghancurkan daging terliat ini, berlubang. Tak ke berbahaya benda tu? Selama ini perut kita masih selamat kerana sel epitelial di perut kita bercambah lebih pantas daripada kadar ia mati dirosak asid. Jadi, bayangkan kalau lapisan ini rosak akibat ulser perut. Sudah pasti asid dan enzim boleh merobek lapisan nipis ini dan seterusnya merosakkan organ di luar.

Namun, apabila kita membicarakan punca ulser perut pada tahun abad ke-20, teori popular pada zaman tersebut ialah keterlebihan asid dalam perut dan juga stress. Secara teorinya, asid yang terlebih banyak ini akan menghakis lapisan epitelial perut dengan pantas dan seterusnya menyebabkan berlakunya ulser perut. Ulser perut pada waktu itu tiada rawatan yang konklusif dengan kadar kematian yang tinggi. Antara contoh rawatan yang digunapakai, misalnya pada sekitar tahun 1880-an ialah memotong sebahagian perut bawah (tempat ulser perut) dan disambung kembali kepada usus.

Perkara ini berubah apabila Barry Marshall dan Robin Warren, pelajar perubatan dan ahli patologi di Royal Perth Hospital mula mengkaji akan perkaitan bakteria dengan gastritis pada tahun 1981. Mereka kemudiannya membangunkan teori bakteria H. pylori yang menyebabkan ulser perut dan cuba untuk membiakkan bakteria ini demi kajian mendatang.

Tak lama selepas mereka menerbitkan kajian mereka tentang ini, teori mereka telah dibakul sampahkan oleh para saintis dan doktor. Kajian mereka ini juga telah ditolak oleh Gastroenterological Society of Australia dan dianggap sebagai berkualiti rendah. Walaupun selepas itu kajian mereka diterima oleh The Lancet, antara lama journal biologi terkemuka, mereka masih tak terlepas daripada skeptisisme ahli sains.

Marshall tahu bahawa kajiannya betul, dan mahu menunjukkan pada ahli sains bahawa beliau betul. Hal ini juga disebabkan beliau melihat ramai pesakit ulser perut di hospital dan beliau tahu rawatan penyakit ini ialah antibiotik, tapi tak mampu berbuat apa apa kerana mereka bukan pesakitnya. Oleh itu, beliau kemudiannya tekad menelan kultur H. pylori yang diperolehi daripada isi perut pesakitnya.

Tiga hari selepas itu, beliau mengalami pening kepala dan masalah mulut berbau. Pada hari kelima, beliau mengalami simptom muntah dan kepenatan. Selepas masuk hari ke- 10, beliau mendapati isi perutnya mula naik radang dan gastritis. Maka, benarlah kajian yang dibuat oleh mereka berdua. Masuk hari ke-14, beliau mula mengambil antibiotik untuk merawat penyakit ulser perutnya.

Tindakan berani mati Marshall ini akhirnya membuahkan hasil. Sebuah perkaitan di antara bakteria H. pylori dan ulser perut dapat dibuktikan. Mereka kemudiannya menulis kajian mereka dan diterbitkan pada tahun 1985 oleh The Medical Journal of Australia. Pun begitu, ahli gastroenterologi masih lagi sangsi dengan kajian ini.

Hanya selepas pengetahuan ini dibawa ke Amerika Syarikat barulah penyelidikan menyeluruh tentang perkaitan ini dibuat dengan pantas. Pada tahun 2005, disebabkan jasa mereka dalam mengenal pasti punca ulser perut oleh H. pylori, Marshall dan Warren dianugerahi Anugerah Nobel dalam bidang Fisiologi.

RUJUKAN:

Barry, Marshall (2005). “Autobiography”. Nobel Foundation. Archived from the original on 18 February 2007. Retrieved 28 January2007.

Marshall BJ, Warren JR (June 1983). “Unidentified curved bacilli on gastric epithelium in active chronic gastritis”. The Lancet. 321 (8336): 1273–5. doi:10.1016/S0140-6736(83)92719-8. PMID 6134060.

“The Doctor Who Drank Infectious Broth, Gave Himself an Ulcer, and Solved a Medical Mystery – DiscoverMagazine.com”. Discover Magazine.


Jawi, Pendakwah, dan Melayu

Isu Jawi menjadi kecoh sejak akhir-akhir ini  dan mendapat liputan meluas di media massa ekoran penambahan silibus Jawi di dalam pengajian bahasa Melayu Tahun 4. Ramai yang menolak mengatakan bahawa Jawi bukan berkait rapat dengan bahasa Melayu. Ada yang menganggapnya sebagai Arabisasi dan ada yang menganggapnya sebagai Islamisasi yang sedang menjalar dengan pesat di negara ini. Saya berpendapat ianya bukan Arabisasi. Arabisasi boleh berlaku tanpa Jawi seperti pertukaran perkataan syurga kepada jannah dalam tulisan Rumi itu sendiri menunjukkan proses Arabisasi. Namun begitu saya tidak menyangkal bahawa Jawi itu adalah hasil Islamisasi. Malah saya ingin meneguhkan lagi dasar Islamisasi yang berlaku bukan hanya pada bahasa malah Syed Naquib Al-Attas sendiri meletakkan Tamadun Melayu sebagai Tamadun Islam yang setara dengan Tamadun-tamadun Islam yang lain.

Jawi tidak datang dan muncul
daripada keadaan vakum. Ia muncul hasil usaha pendakwah-pendakwah yang hadir di
alam Melayu ini semenjak Islam ditanzilkan ke atas Nabi Muhammad SAW. Jawi
melambangkan perubahan ketamadunan Alam Melayu sepertimana kriteria yang
disyorkan oleh Henri Pirenne di dalam mencirikan peradaban sejarah suatu bangsa
iaitu:

Jawi telah membuka lembaran yang nyata antara zaman pra-Islam dengan zaman sesudah Islam. Jawi telah memusnahkan kebudayaan Lautan Hindi dan meluaskan lagi unjuran kebudayaan alam Melayu sehingga ke Laut Mediterranean. Jawi membenarkan pertukaran ilmu yang lebih luas dan membawa kepada perbincangan ilmu falsafah yang kurang dibincangkan sebelum itu. Di sini perpindahan paksi kehidupan alam Melayu telah berpindah daripada benua India kepada semenanjung Arab.

Terdapat pendapat yang meletakkan Jawi sebagai tulisan Arab-Parsi yang mendapat ilham daripada bahasa Parsi namun Al-Attas menegaskan ia mendapat pengaruh dan ilham daripada Arab terutamanya Arab Hadramaut (Yaman). Malah Al-Attas menegaskan bahawa perintis kerja dakwah di Alam Melayu ini berasal daripada pendakwah Arab Yaman. Beberapa bukti telah dikemukakan oleh Al-Attas bagi membuktikan pendakwah perintis adalah orang Arab Yaman.

Jawi adalah huruf-huruf Arab yang telah ditambah dengan beberapa huruf-huruf bahasa Melayu yang tiada di dalam bahasa Arab iaitu huruf ch (چ ), nga (ڠ), nya (ڽ), pa (ڤ) dan ga (ڬ). Jadi, bagaimanakah kita boleh mengenepikan teori pembentukan huruf-huruf terbitan ini tidak dipengaruhi Arab-Parsi atau India? Sebagai contoh, Huruf cha merupakan huruf yang unik. Ini kerana walaupun sebutan, bentuk dan pembentukannya sama dengan huruf Cha Parsi namun huruf cha Jawi merupakan gabungan huruf ta dan jim. Manakala, huruf cha Arab-Parsi merupakan gabungan huruf shin dan jim di mana bentuknya berubah antara shin dan jim. Walaupun nampak kusut, Sejarah Melayu (Sulalatus Salatin) telah memberikan peleraian ke atas kekusutan ini. Di dalam Sejarah Melayu tertulis seorang guru bahasa Arab yang telah diperkenalkan sebagai Maulana atau Makhdum Sardar Jahan. Panggilan tersebut seakan-akan menggambarkan asalnya sebagai orang Parsi namun diceritakan bahawa Maulana itu menyebut perkataan kuching sebagai ‘kushin’. Jikalau benar pendakwah Parsi yang lebih menonjol, pastinya guru tadi tidak mempunyai masalah untuk membunyikan huruf cha kerana ia memang ada di dalam bahasa Parsi namun huruf cha ini menjadi kesulitan buat penutur Arab untuk membunyikan lalu menyebut huruf cha sebagai ‘sh’. Selain itu huruf pa juga menunjukkan dengan jelas asal Arab terutamanya Arab Hadrami bukannya Parsi. Huruf pa dalam Arab-Parsi merupakan terbitan gabungan huruf yang sama dengan Jawi iaitu huruf ba (ب) dan huruf dan (ف) tetapi telah ditulis sebagai huruf ba bertitik tiga. Ini kerana selain Arab Hadrami, mereka menyebut huruf pa dengan sebut ba. Contohnya perkatan pukul akan disebut bukul. Manakala Arab Hadrami akan menyebut fukul. Ini menurut Ibnu Khaldun disebabkan mengikut kesesuaian lidah penutur di mana Arab Hadrami lebih mudah menyebut fa berbanding ba berbanding Arab lain yang lebih mudah menyebut huruf ba daripada fa. Justeru itu, ini menunjukkan pengaruh Arab terutamanya Arab Hadrami kepada pembentukan huruf pa bukannya melalui pengaruh Parsi.

Jawi adalah hasil daya-usaha pendakwah Arab Hadrami berketurunan Sayyid yang telah hadir di pesisir pantai Sumatra semenjak akhir abad ke 7 Masihi. Kerja dakwah yang perlahan namun efektif walaupun tanpa bantuan ketenteraan mahupun sokongan Kerajaan Islam menunjukkan ketinggian ilmu pendakwah awal ini. Garis masa yang awal dan hasil dakwah yang cemerlang itu menunjukkan mustahil untuk pendakwah yang hadir itu berbangsa Parsi, Cina mahupun India. Ini kerana ketiga-tiga bangsa itu masih baru menganut agama Islam dan sudah tentu tidak mampu untuk menyebarkan agama Islam dengan ketinggian ilmu. Sudah pasti pendakwah Arablah yang mempunyai nilai ilmu sedemikian.

Kesan Jawi kepada Alam Melayu dapat dilihat kepada perubahan makna Melayu yang sebelum ini lebih bersifat setempat kepada bersifat lebih luas. Bangsa Melayu telah menjadi bangsa yang lebih lentur dan menerima suku-suku kaum lain masuk ke dalam bangsa Melayu. Sepertimana bangsa-bangsa lain yang menerima Islam, bangsa Melayu lebih menitik-beratkan tradisi bahasa bertulis setelah memeluk Islam sesuai dengan pengaruh Al-Quran. Selain itu, Jawi membawa lembaran baru di dalam alam Melayu apabila penghasilan bahan-bahan berilmiah menjadi pesat terutama pada abad ke 16 hingga abad ke 17. Jawi telah mewujudkan bahasa Melayu berilmu dan sentiasa moden kerana pembentukan awalnya disebabkan Islam dan bahasa Arab Al-Quran.

Malah pengorbanan pendakwah awal di Alam Melayu sepatutnya dihargai dan diletakkan pada tempat yang betul kerana kesabaran mereka berdakwah di alam Melayu ini menjadikan alam ini berjaya diIslamkan tanpa sebarang peperangan. Ketinggian ilmu mereka di dalam menyebarkan dakwah dan kejayaan mereka mengIslamkan alam ini boleh dilihat dengan tiada kejadian murtad besar-besaran walaupun telah digempur oleh penceroboh Barat. Selain itu, kebijaksanaan pendakwah Arab Hadrami ini dengan memilih bahasa Melayu sebagai bahasa dakwah bukannya bahasa Jawa atau bahasa tempatan yang lain dapat dilihat apabila bahasa Melayu menjadi lingua franca dan kekal sehingga sekarang dengan penuturnya mencecah 300 juta orang. Pemilihan bahasa Melayu ini menjadikan bahasa Melayu sebagai rumpun bahasa Islam. Proses Islamisasi yang menekankan kepentingan bahasa sebagai prasyarat kepada perubahan pandangan alam telah merubah alam Melayu ini selama-lamanya. Cubaan untuk deIslamisasi pasti akan gagal kerana proses Islamisasi yang lebih perlahan dan mendalam ini tidak akan mudah untuk diundurkan sewenang-wenangnya.

RUJUKAN


Undang-Undang Anti Lompat Parti Di Israel

Demokrasi moden hari ini mempunyai dua bentuk: 1) berpresiden dan 2) berparlimen. Dalam demokrasi berpresiden, pemimpin negara dipilih melalui sebuah proses pilihan raya yang keputusannya takkan boleh diubah (melainkan ada bukti penipuan).

Negara yang mengamalkan sistem ini melantik seorang pemimpin untuk kekal satu tempoh (atau jika pemimpin itu berundur). Andai kata meninggal dunia, timbalannya akan mengambil alih sehingga pilihan raya seterusnya.

Sistem ini menjaminkan kestabilan politik, cuma susah kalau ada pemimpin yang entah apa-apa.

Jika demokrasi berparlimen pula, pemimpin negara dipilih melalui sebuah proses pilihan raya yang menentukan wakil rakyat, dikenali sebagai ahli parlimen.

Kelompok ahli mana yang melepasi majoriti mudah dikira menang dan membentuk kerajaan.

Ini bermakna, parti paling banyak kerusi pun belum tentu diisytihar menang. Dan parti kerajaan pada bila-bila masa boleh jatuh jika ada yang melompat.

Bagi Malaysia, parti melompat adalah perkara baru. Ia belum berlaku dalam sejarah, sehingga 2020. Kalau di United Kingdom, rakyat rata-ratanya sudah lali.

Pada tahun 2019, United Kingdom mengadakan sebuah pilihan raya yang dimenangi Boris Johnson.

Belum cukup dua tahun lagi, 11 wakil rakyat sudah bertukar parti. Jeremy Corbyn yang menentang Johnson pun sudah tersing.kir daripada Parti Labour (Stewart, Elgot, & Parveen, 2020).

Kanada pun begitu; ada saja yang bertukar parti. Mereka enggan melaksanakan sebarang undang-undang untuk menghalang “floor-crossers”. Sebenarnya ini adalah sebahagian daripada aliran semulajadi sistem demokrasi.

Wakil rakyat tiada sebab untuk kekal setia bersama parti yang sudah tukar halatuju. Undang-undang berkenaan juga tidak membawa sebarang manfaat.

Cuba kalau pemimpin Malaysia ingin memansuhkan dasar penjagaan kesihatan universal (rawatan percuma di hospital kerajaan). Takkan wakil rakyat dalam kalangan parti sama perlu akur. Mereka pun mesti menyokong atau menentang bajet yang dibentangkan. Jika bajet tidak diluluskan, apa guna ada kerajaan?

Walau bagaimanapun, ada negara yang melaksanakan undang-undang anti-lompat parti.

Targil Masriah

Pada 1 November 1988, Israel mengadakan sebuah pilihan raya bagi menentukan wakil rakyat dalam Knesset Ke-12. Banyak parti bertanding untuk 120 kerusi parlimen ini.

Likud (pimpinan Yitzhak Shamir) mendapat 40 kerusi, diikuti Alignment (pimpinan Shimon Peres) dengan 39 kerusi. Kedua-dua pemimpin – Shamir dan Peres – perlu meminang parti-parti kecil untuk membentuk kerajaan.

Mereka enggan bersusah-payah. Shamir membentuk kerajaan bersama Peres dengan empat buah parti kecil lain.

Dua tahun kemudian, ada peristiwa besar menggem.par politik Israel. Amerika Syarikat menggesa supaya Israel berunding dalam isu pengµs.iran warga Palestin. Peres menyokong gesaan ini.

Tetapi Shamir enggan, kerana perlu menuruti konsensus parti Likud. Lalu Peres berpaling tadah, bersama parti Shas.

Alignment kemudian membuat undi tidak percaya terhadap Shamir. Dan kerajaan dibubarkan pada 15 Mac, buat julung kalinya (Moskowitz, 2001).

Semasa bersatu, tiada siapa cakap apa. Apabila berpe.cah balik, semua parti menjadi mµsµh.

Parti-parti Ortodoks digesa supaya tidak bekerjasama dengan parti-parti “pema.kan arnab dan babi” (sekular).

Barisan agamawan (mirip Dewan Ulama) Judaisme dalam parti Shas tidak mahu bekerjasama dengan Peres, yang berjaya membentuk kerajaan sekejap.

Banyak kebodohan berlaku pada masa ini. Peres ditipu hidup-hidup. Beliau katanya berjaya mengumpulkan tandatangan daripada 61 wakil rakyat.

Tetapi sebenarnya dua wakil rakyat (Eliezer Mizrahi dan Avraham Verdiger) tidak beri tandatangan pun. Mizrahi tiada dalam majlis tandatangan. Dan Verdiger buat tandatangan olok-olok (hayun pen di atas kertas) kerana tidak menyokong Peres.

Peres tewas dalam peristiwa Targil Masriah ini. Dan Shamir berjaya membentuk kerajaan. Kerajaan Shamir kemudian mendapat sokongan Knesset untuk mengadakan undang-undang anti-lompat parti.

Undang-Undang Tidak Membawa Makna

Keabsahan undang-undang ini dipertikaikan pada tahun 2020, apabila Benjamin Netanyahu menubuhkan kerajaan bersama Benny Gantz.

Tahun itu, Israel telah mengadakan beberapa pilihan raya yang tidak konklusif kerana tiada parti dapat menubuhkan kerajaan.

Oleh kerana kena COVID-19, Netanyahu dan Gantz mengetepikan ideologi supaya bersatu memer.angi pan.demik.

Persetujuan Gantz telah meme.cahkan partinya sendiri, apabila Yair Lapid mengeluarkan beberapa ahli penting (Lapid akan membentuk kerajaan selepas pilihan raya seterusnya).

Buat sementara waktu, gandingan Netanyahu-Gantz menjadi… sampailah Knesset berbincang tentang belanjawan.

Di sini semuanya terbµrai, apabila mereka tidak dapat mencapai majoriti. Jadi persoalannya, apa guna undang-undang anti-lompat parti kalau tiada penyatuan dan kesatuan?

RUJUKAN:

Moskowitz, M.P. (2001, Jun 15). Israel’s National Unity Governments: A Retrospective. Peace Watch. 330.

Stewart, H., & Elgot, J., & Parveen, N. (2020, November 18). Keir Starmer denies Jeremy Corbyn Labour (ditapiskan) despite end of suspension. The Guardian.


Evolusi Dinasti Phra Ruang Dalam Pembinaan Monumen Purba

Apabila Sri Indraditya membina dinasti Phra Ruang yang baru di bumi Sukhothai, mereka bukanlah bangsa yang hebat dalam seni bina candi. Pada ketika bangsa Khmer sudah amat maju dalam pembinaan monumen purba yang tinggi melangit, bangsa Tai ini masih tercari-cari identiti seni dan budaya mereka.

Gambar pertama posting ini menunjukkan binaan awal wat yang digunakan oleh para sami Buddha Theraveda di Sukhothai. Lihatlah sendiri akan binaan mudahnya, tidak begitu berseni. Lihat pula gambar seterusnya, ia adalah Wat Phra Phai Luang yang dibina oleh orang Khmer, penguasa bumi Sukhothai sebelum dinyah keluar oleh bangsa Tai. Saksikanlah perbezaannya. Untuk berlaku adil pada Sri Indraditya, pembinaan Wat Aranyik ada ‘caveat‘-nya. Mungkin sahaja Wat Aranyik ini dibina dengan cepat dan mudah, cukup ada ruangan bot dan kuti untuk kegunaan para sami Buddha, tetapi kualiti pembinaannya masih jauh terkebelakang jika hendak dibandingkan dengan Wat Phra Phai Luang.

Untuk rekod, Thailand sebelum kedatangan bangsa Tai dihuni oleh bangsa Mon di sebelah barat dan selatan manakala bangsa Khmer menguasai bahagian tenggara negara ini. Mon kemudiannya membentuk konglomerat Dvaravati yang kemudiannya kekuasaan bangsa ini jatuh kepada bangsa Khmer. ‘Politico-religious‘ bangsa Khmer yang berpusat di Angkor memang hebat dan menguasai benua Siam ini sebelum kedatangan bangsa Tai dari selatan China. Sebab itulah banyak binaan candi berciri binaan Khmer yang dapat dilihat dari Sukhothai hinggalah ke Buriram dan wilayah seterusnya di timur Thailand.

Tetapi bukan kekurangan bangsa Tai yang aku nak highlight-kan… sebaliknya aku nak menceritakan bagaimana dalam masa yang singkat mereka telah menguasai ilmu dan kebolehan membina monumen purba yang besar-besar dan cukup berseni. Kebolehan bangsa Tai mengadaptasi kesenian bangsa Khmer dan clan Tai di utara (Lanna) dan selatan Sukhotai banyak membantu seni ukir dan seni bina kerajaan ini.

Lihat gambar seterusnya pula, iaitu Wat Maha That, monumen purba paling agung dalam sejarah panjang dinasti Phra Ruang. Wat ini dibina pada zaman Raja Ram Khamhaeng dan terus diperindahkan lagi oleh raja selepas beliau, Leothai.

Leothai membawa pengukir Melayu dari Tenasserim (Tanah Sari) untuk menambahbaik ukiran pada prang/prasat utama candi ini. Keempat-empat menara Wat Maha That dibina semula mengikut seni bina Sriwijaya. Sebab itulah jika diperhatikan betul-betul terdapat unsur-unsur binaan Melayu Sriwijaya pada bahagian ‘false cella‘ pada prang tersebut.

Selain menerapkan seni bina Burma yang berasal dari Martaban dan seni bina Sinhala yang berasal dari Sri Lanka pada binaan monumen purba, raja Sukhothai pada abad ke-14 juga menghidupkan kembali seni bina Khmer pada salah satu binaan candi yang bernama Wat Si Sawai. Ia boleh dilihat pada seni bina prang yang mempunyai ciri-ciri Khmer Tua tetapi susunan dan kehalusan ukirannya lebih kepada seni bina Tai.

Banyak lagi yang boleh diperkatakan tentang adaptasi ukiran Sukhothai ini, contohnya stail ukiran patung Buddha yang pelbagai, ukiran jataka dan lainnya, tetapi ia mungkin subjek yang agak membosankan buat kalian ?

Setelah jatuhnya kerajaan Sukhothai, kerajaan Ayutthaya yang lebih dinamik dan moden mengadaptasi lebih banyak budaya, seni ukir dan seni bina dari bangsa lain sama ada melalui penaklukan atau asimilasi sosiobudaya dan geopolitik.

Sesuatu yang boleh kita pelajari daripada sejarah kerajaan Sukhothai adalah kebolehan beradaptasi yang kemudiannya menghasilkan evolusi budaya dan kemampuan kerajaan ini membina struktur yang gah dan megah hasil daripada dasar keterbukaan raja-rajanya.


Menjejak Kewujudan Beg Tangan Dalam Sejarah

Bukan sedikit lukisan atau ukiran yang dihasilkan pada zaman purba meninggalkan kita dengan tanda tanya. Antaranya, termasuklah imej yang kelihatan seakan-akan beg tangan. Imej sedemikian muncul dalam pelbagai tamadun; baik Sumeria (Iraq), Göbekli Tepe (Turki), Maori (New Zealand), dan Olmec (Amerika Tengah).

Setakat yang diketahui, beg tangan paling tua yang pernah dijumpai adalah milik Ötzi si Lelaki Ais (Ötzi the Iceman) yang hidup di Pergunungan Ötztal sekitar 5,300 tahun dahulu.

Bagaimanapun, ilmuwan kurang meyakini imej yang dijumpai pada lukisan dinding dan ukiran batu di serata dunia benar-benar merujuk kepada beg tangan. Hal ini kerana imej tersebut bukan sekadar dibimbit oleh manusia, tetapi juga oleh dewa-dewi dan makhluk-makhluk mitologi (adakalanya ia muncul sebagai objek tunggal).

Jadi, imej yang dimaksudkan ini bukanlah tentunya beg tangan. Ia dipanggil sedemikian kerana bentuknya kelihatan seperti beg tangan yang kita kenali pada hari ini. Secara umum, imej tersebut mempunyai pemegang berbentuk lengkung dan bahagian bawahnya pula berbentuk segi empat tepat – selain perbezaan kecil pada perincian tekstur dan corak.

Sehingga kini, pendapat yang paling diterima dalam kalangan ilmuwan adalah imej tersebut mewakili pandangan masyarakat purba terhadap bentuk alam semesta, sebagaimana yang diterakan pada gambar di atas.

Imej separa bulat atau melengkung (yang seakan-akan tali beg) mewakili hemisfera langit. Manakala tapak yang berbentuk petak pula mewakili bumi.

Dalam tamadun-tamadun purba, imej bulat sememangnya sering dijadikan simbol bagi konsep kerohanian atau nir-bendawi. Imej petak pula dikaitkan dengan konsep bumi dan bendawi. Oleh kerana itu, imej tersebut diandaikan sebagai simbol penyatuan antara langit dan bumi, atau antara elemen bendawi (jasmani) dan nir-bendawi (rohani).

Antara ukiran beg tangan terawal yang boleh dijumpai adalah ukiran pada runtuhan Göbekli Tepe yang terletak di tenggara Turki. Göbekli Tepe merupakan salah sebuah kompleks kuil tertua pernah ditemui, dengan usianya menjangkau sehingga 11,000 SM.

Fungsi sebenar binaan tersebut masih belum diketahui. Namun setakat ini, ahli arkeologi berpandangan yang ia digunakan sebagai tapak bagi menjalankan ritual kor-ban lantaran banyak tulang haiwan dijumpai di sana. Dinding dan tiang-tiang batu di kuil tersebut turut dihiasi dengan ukiran haiwan, dewa-dewi, dan makhluk-makhluk mitos. Termasuklah juga motif yang diukir di situ ialah tiga imej yang seakan-akan beg tangan.

Imej serupa turut muncul pada relif batu dalam tamadun Assyria (sekitar 880-859 SM) dan tamadun Olmec (sekitar 1200-400 SM), sebagaimana yang dipaparkan pada gambar utama. Dalam kedua-dua relif berkenaan, ‘beg tangan’ tersebut dibimbit oleh seseorang individu – sama ada manusia mahupun dewa-dewi. Bagi imej beg tangan Assyria, ia dipercayai mengandungi habuk ajaib manakala bagi tamadun Olmec pula, ia dipenuhi dengan herba-herba mengkhayalkan.

Imej beg tangan dalam tamadun Mesir Purba pula sedikit berbeza. Ia lebih dikenali sebagai ankh, iaitu simbol hieroglif yang kebiasaannya digunakan bagi mewakili perkataan ‘hidup’. Lebih menjurus, ia dikaitkan dengan kehidupan selepas mati.

Sementara itu dalam mitos Maori di New Zealand, ada diceritakan tentang seorang wira (versi lain, Tane si dewa hutan) yang naik ke langit menemui dewa-dewi lalu kembali ke bumi dengan membawa tiga bakul yang dipenuhi dengan hikmah atau kebijaksanaan. Ilmuwan meyakini yang mitos ini berkongsi makna simbolik dengan imej beg tangan di Göbekli Tepe; iaitu tanda kesyukuran terhadap kurniaan ilmu pengetahuan yang diturunkan dari langit.

Ringkasnya, imej-imej sedemikian melambangkan pegangan tamadun-tamadun purba berkaitan penciptaan alam semesta. Penerapannya sebagai suatu barangan seharian seperti beg tangan ataupun bakul seakan-akan mengisyaratkan betapa mereka cuba menyebatikan nilai kosmologi tersebut dalam kehidupan harian.

TERJEMAHAN
Kerry Sullivan. (25 Januari 2017). What is the Mysterious Handbag Seen in Ancient Carvings Across Cultures and Countries? Ancient Origins.